Selaa vastauksia - Terveyskeskus.fi\nSelaa vastauksia - Muu aihe\nVoit rajoittaa näytettävien vastausten joukkoa antamalla hakusanoja ja/tai valitsemalla tietyn aiheen. Hakutulokset päivittyvät, kun painat Päivitä-painiketta. Voit myös valita vastausten järjestyksen sekä yhdellä sivulla näytettävien vastausten lukumäärän.\nHakusana(t): Kysymyksen aihe:\nKaikki aiheetAhdistusAllergiatAstmaDiabetesEpilepsiaHalvauksetHampaat ja suuIhmissuhteetIhoKasvu ja kehitysKorvatulehdusKriisitKuukautisetLiikuntaMasennusMuistiMuu aihePainonhallintaPuutuminenPäihteetPäänsärkyRaskauden ehkäisySelkäSikainfluenssaStressiSydäntauditSyöpäUnihäiriötUupumusVauvan odotusVerenpaineYökastelu\nLöytyi 326 vastausta.\nUusimmasta vanhimpaanVanhimmasta uusimpaan\nSivuja yhteensä 7 : 123456...Loppuun\nKysymysnumero: 1284 Aihe: Muu aihe\nOlen 67 vuotias opettaja (eläkkeellä). Liukastuin tammikuussa 2012 ja oikea värttinäluuni murtui. Murtuma katsottiin hyvänlaatuiseksi ja käteen laitettiin lasta. Lastan poiston jälkeen maaliskuussa käden sormet alkoivat puutua ja vaikeuttaa silloista opetustyötäni. Tehtiin työterveydessä hermoratatutkimus, jossa todettiin rannekanavassa pinnetila, joka suositeltiin viiveettä korjattavaksi leikkauksella.\nOrtopedi suoritti leikkauksen huhtikuussa 2012.\nOngelmat alkoivat siitä. Sormet ja kämmen ovat edelleen puutuneita ja pahenevassa määrin. Jälkitarkastuksessa leikannut lääkäri totesi ykskantaan, että hän teki sen mitä pitikin eikä voi mitään sille, että käsi ei tullut sen paremmaksi. Olen lukenut, että korjaantuminen saattaa kestää puolikin vuotta.\nNyt on kuitenkin kulunut jo kuukausia. Sormien puutuminen ja tunnottomuus jatkuu, esim. kirjoittaminen kynällä ja pienten esineiden käsittely on hankalaa. Itse murtuman todettiin parantuneen hyvin, vaikka ranne on edelleen jomottava.\nMitä tilanteessa voisi mielestänne tehdä? Millaista kuntoutusta voisin kokeilla?\nTilanteessa kannattaa pyrkiä säilyttämään yleiskunto, eli liikkua ja tehdä asioita, jotka tuovat myös yläselälle liikettä.\nToinen hyödyllinen asia on välttää ranteen koukistumista (= käden kääntymistä sisään) päivittäisissä puuhissa ja asennoissa sekä nukkuessa.\nTilassasi kannattaa tehdä myös tarkempia harjoituksia, jotka pitää jonkun alalla työskentelevän antaa, käydä läpi ja järjestää seuranta.\nManuaalista (=käsillä tehtävää) hoitoa kannattaa myös kokeilla. Omalla vastaanotolla kokemukset vastaavista ovat yleisesti hyviä.\nToivottavasti on apua.\nJani Mikkonen D.C:\nVastaaja: Jani Mikkonen, kiropraktikko (TEO)\nKysymysnumero: 1283 Aihe: Muu aihe\nOlen 61v nainen. Minulla on todettu n. vuosi sitten sappileikkauksen yhteydessä, elok-12 lisämunuaisen kasvain, se on n. 2,5 cm -1.5 cm, iso. On kerrottu että se on hyvänlaatuinen. Menen uudelleen kuvauksiin tammik.- 13 sitä ennen minulle tehdään myös verikokeet + virtsakokeita. Oireita on: väsymys, sydämentykytys ja ärtyisyys, lähinnä! Olisin kysynyt kuinka suureksi lisämunuaisen kasvain voi kasvaa? Minulla tuntuu kipua joskus selässä, siis oikealla puolella, missä se kasvain on. Voi olla tietenkin muutakin.\nHei ja kiitokset mielenkiintoisesta kysymyksestä.\nLisämunuaisen kasvain on sinulla varsin kookas, ja vaatinee leikkaushoidon. Hyvä puoli on se että se ei leviä. Kyseessä on hormonaalisesti aktiivinen kasvain ja saattaa aiheuttaa kuvaamiasi oireita koska se on hormonaalisesti aktiivinen.\nNähdäkseni leikkaus poistaa nämä oireet.\nVastaaja: Jari Remes, Lääketieteen tohtori\nKysymysnumero: 1285 Aihe: Muu aihe\nKysymykseni minusta on outo (mutta minulle tärkeä).\nMieheni käyttää lääkärin määräämää testosteronia. Hän ei harrasta seksiä\nkanssani, mutta "runkkaa" se on minusta outoa.\nOlemme 70 v. ja minä kyllä haluaisin .Olemme olleet naimisissa 2 vuotta.\nSuosittelen, että keskustelisitte asiasta keskenänne avoimesti. Kysymyksestäsi ei käy ilmi, että onko seksuaalinen kanssakäyminen loppunut kaksi vuotta kestäneen parisuhteenne aikana vai onko tilanne ollut sama alusta lähtien. 70 vuoden ikänne ei tarvitse tarkoittaa seksin loppumista.\nLäheisyyden kokeminen on oleellinen osa seksuaalisuutta. Toteutuuko tämä avioliitossanne? Millä tavalla te osoitatte toisillenne hellyyttä?\nSuosittelen, että ottaisit omat halusi rohkeasti puheeksi miehesi kanssa ja kertoisit hänelle, että miten sinä haluaisit tulla kohdatuksi tämän asian suhteen. Voit myös kertoa hänelle rehellisesti, että sinusta on outoa, että hän tyydyttää itse itseään, mutta ei harrasta seksiä sinun kanssasi. Voisiko olla, että hän on tulkinnut jotenkin väärin sinua, että sinä et halua seksiä? Näistä asioista puhuminen voi tuntua hankalalta, mutta kynnyksen ylittäminen on varmasti kokeilemisen arvoinen juttu.\nYstävällisin terveisin Nina Tapio psykoterapeutti, perheneuvoja\nVastaaja: Nina Tapio, psykoterapeutti, TM\nKysymysnumero: 1280 Aihe: Muu aihe\nMinulla todettiin Papassa lieriösoluatypiaa ja epäily neoplasiasta. Tämän seurauksena minulle tehtiin kolposkopia ja otettiin koepalat. Nyt odotan aikaa sähkösilmukka (loop-konotaatioon), koska koepalojen tulosten perusteella muutokset ovat senkaltaisia, että tällainen hoito on tarpeen. Näytteet otettiin 'lieriöpuolelta ja lieriölevyepiteelin rajalta'. Olen kuitenkin luottavainen, että muutos saadaan hoidettua hyvin.\nMinulle ei ole erikseen sanottu (ainakaan vielä), että muutokseni johtuisivat HPV:stä. Luin kuitenkin itse jostakin, että lähestulkoon kaikki muutokset ovat HPV:n aiheuttamia. Jos minulla HPV nyt on, olen saanut sen vakituiselta kumppaniltani, ehkä jo suhteen alussa. Se mikä minua tällä hetkellä huolettaa, on se, että pitäisikö nyt myös suu ja anaaliaukko tutkia muutosten varalta. Oireita suussa tai anaalissa ei ole. Kumppanini kanssa olemme harrastaneet suuseksiä melko usein ja anaaliseksiä on kokeiltu nuorempana muutamia kertoja. Onko aihetta huoleen, että suussa tai anaalissa olisi vastaavia mahdollisesti syöpään johtavia esiasteita? Näkyviä kondyloomia emme ole koskaan huomanneet kummallakaan ja tätä ennen on Papani ollut aina puhdas. Pitäisikö tämä asia ottaa esille, kun menen sähkösilmukkahoitoon?\nToivottavasti voit auttaa minua. Kiitokset jo etukäteen lisätiedoista tässä erittäin arkaluontoisessa ja todella ahdistavassa asiassa.\nSuurin osa kohdunkaulakanavan solumuutoksista sijaitsee juuri mainitsemallasi limakalvojen rajapinnalla, jota junktioksi myös kutsutaan. Olet myös oikeassa, kun kirjoitat, että valtaosan aiheuttaja on ihmisen papillooma virus, jota kutsutaan HPV:ksi.\nSuurin haaste viruksen suhteen on se, että lääketiede ei ole pystynyt kehittämään viruksen häätöhoitoa, vaan pystymme vain hoitamaan sen aiheuttamia muutoksia kohdunkaulakanavassa. Kohdunkaulakanava on niin hyvässä piilossa emättimen pohjukassa, että virus ei useinkaan anna mitään oireita naiselle. Papa-koe paljastaa viruksen aiheuttamat muutokset loistavasti, mutta monesti tuntuu, etteivät naiset ymmärrä, miten tärkeää papa-kokeessa on käydä säännöllisesti.\nViruksesta on valtavasti eri tyyppejä, tiedossa on melkein 200 tyyppiä, joista vain osa tekee muutoksia kohdunkaulakanavaan. Virus on ovela, ja solumuutokset kohdunkaulakanavassa voivat tulla vasta vuosikymmeniä ensitartunnan jälkeen.\nSinun ei tarvitse mennä muihin tutkimuksiin löydöksen vuoksi, mutta tärkeää on, että menet suunniteltuun kohdunkaulakanavan sähkösilmukkahoitoon (loop-konisaatio), jossa muutosalue poistetaan.\nTärkein vaihe tilanteen hallintaan saamisessa on jo ohitettu: käytyäsi papa-kokeessa viite solumuutoksesta tuli ilmi. Sähkösilmukkahoidon suurin osa naisista kokee "helpommaksi" kuin tutkimuskäynnin (kolposkopia ja koepalojen otto).\nVastaaja: Mervi Väisänen-Tommiska, LKT\nKysymysnumero: 1267 Aihe: Muu aihe\nOlen äitini 94v omaishotaja. Hänellä 3 kuuri pissatulehdukseen. E.coli. olen pessyt pyykkiä yötäpäivää. Viimeinen kuuri tänään on Selexid 200mg 2 tablettia 3kertaa vuorokaudessa. Hänellä on pitkälle edennyt Alzheimerin tauti. Olisin kysynyt voiko se tulehdus tarttua minun silmääni, on pahasti tulehtunut. 2 vuotta sitten sain enterobakteerin päänahkaan. Lääkäri ihmetteli, pesin silloinkin pissapyykkiä. Söin vuoden antibioottia. Olen kiitollinen vastauksesta. En pääse täältä nyt mihinkään. Silmäni huolestuttaa. Kaikkea hyvää ja työniloa. TURUS sataa lunta. Olen 8 vuorokauden aikana nukkunut 1 yön.\nEhdotan että hakeudut yleislääkärille. Hän määrää sinulle erittäin todennäköisesti antibioottitippoja ja -salvaa todennäköisen infektion hoitamiseksi. Hoitovaihtoehtoja on useampia.\nVastaaja: Leif Lindberg, LL\nKysymysnumero: 1272 Aihe: Muu aihe\nOlen 21-vuotias mies ja minulla on seuraavanlainen ongelma: olen parisuhteessa ja avopuolisollani on sukupuoliherpes. Hän on saanut sen suojaamattoman seksin johdosta eräältä henkilöltä. Suhteen alussa hän kertoi minulle asiasta ihan niin kuin pitääkin tehdä, jotta olen tietoinen sen vaaroista. Meillä on suhteellisen aktiivinen seksielämä ja käytämme kondomia ehkäisyvälineenä. Olen kuitenkin tietoisesti harkinnut kondomin pois jättämistä, joka tarkoittaa automaattisesti sitä, että minä saan tartunnan. Hänelle tartunta on ollut täysin oireeton ja se on tutkittu tietenkin lääkärin toimesta. Kuitenkin hän on ilmeisesti saanut jonkinlaisen estolääkityksen tähän, ettei oireita tulisi.\nKysymys kuuluu, että mikäli jätämme kondomin pois ja minä tietoisesti saan tartunnan niin miten minun tulisi menetellä, voinko ennalta ehkäistä jotenkin mahdollisia oireita tai lieventää niitä? Ja totta kai minun pitää seurata tilannetta että mihin sen kehittyy alapäässäni ja ilmeisesti kääntyä suoraan lääkärin puoleen? Ilmeisesti kyseessä on normaali ja täysin "haitaton" sukupuolitauti ja kaipaisinkin tarkempaa tietoa oikealta lääkäriltä, enkä toimia pelkkien kuulopuheiden perusteella. Minulla ei ole mitään voimassa olevia lääkityksiä ja olen kaikin puolin muutoin terve.\nToivon saavani vastauksen ja selvityksen ongelmaani, että miten minun tulisi toimia.\nHei ja kiitokset mielenkiintoisesta kysymyksestä\nSukupuolielinten herpes on herpesviruksen aiheuttama. Täysin herpesvirusta ei voida häätää kehostamme pois, vaan se jää latentiksi (eli pysyvästi elimistöömme). Aika ajoin se saattaa aktivoitua ja aiheuttaa sukuelimiin tai ylipäätään limakalvoille tulehduksen. Tyypillisesti se aiheuttaa pieniä vesikellukemaisia rakkuloita, jotka saattavat olla erittäin kipeitä. Potilaat kuvaavat usein sen olevan jatkuvaa polttoa sukuelimissä.\nMikäli havaitset sukupuolielimissäsi tälläisiä rakkuloita, hakeudu mahdollisimman pian lääkärin vastaanotolle, jolloin voidaan aloittaa siihen lääkitys. Lääkityksen teho ei välttämättä ole kovinkaan hyvä, mutta aina parempi jos se aloitetaan heti varhaisvaiheessa. Lääkitys ei kuitenkaan häädä herpesvirusta pois kehosta.\nHerpes tarttuu nimenomaan yllä mainitsemassani rakkulavaiheessa. Sukupuoliyhdynnässä ne saattavat mennä rikki, ja sen sisältämä rakkulaneste sisältää herpesviruksia, jotka tarttuvat kumppanin limakalvoon aiheuttaen infektion. Yleensä ensimmäinen infektio on luonteeltaan raju ja kivulias.\nEstolääkitys voidaan aloittaa estämään näitä rakkulavaiheiden esiintyvyyttä mikäli niitä esiintyy toistuvasti. Tällaisissa tilanteissa suosittelen pidättäytymään seksistä (joka saattaa muutoinkin olla mahdotonta kivun vuoksi) ja/tai käyttämään kondomia, suojattua yhdyntää.\nMikäli sukuelimissä ei ole ko. rakkuloita, ei kondomia tarvitse käyttää, koska herpesvirus ei silloin tartu. Herpesinfektio on sinänsä vaaraton, mutta pahimmillaan erittäin kivulias rakkulavaiheessaan.\nTerveystalo; Tikkurilan ja Järvenpään palveluyksiköt\nKysymysnumero: 1261 Aihe: Muu aihe\nOlen rv38 ja minua askarruttaa seuraava asia. Minulta on vuonna 95 poistettu perna (tapaturmainen repeämä). Onko vauvallani riski sairastua trombosytopeniaan tai vahingoittua alatiesynnytyksessä (suurentunut verenvuotoriski). Minun tromposyyttiarvoni on tietääkseni olleet ok, jos ei ihan sitä leikkauksen jälkeistä aikaa oteta huomioon. Tai ainakaan neuvolan verikokeissa ei ole tullut mitään ilmi.\nTerv. Huolestunut synnyttäjä\nPernan poistoon tai pernan toimimattomuuteen liittyy lisääntynyt riski sairastua bakteerien aiheuttamiin infektioihin, erityisesti kapselillisten bakteerien (pneumokokki, meningokokki, hemofilus).\nVauvalla tai sinulla ei ole synnytykseen liittyviä erityisriskejä. Synnytyssairaalan on luonnollista saada tietoonsa pernanpoistosi.\nKysymysnumero: 1260 Aihe: Muu aihe\nOlen käyttänyt reilun puoli vuotta finasteridia 1mg/pv hiustenlähdön pysäyttämiseksi. Aloittaessani tiesin ja huomioin henkilötason riskit, en miettinyt tarpeeksi mahdollisia riskejä lapsenteon suhteen. Luin muutaman tutkimuksen, jossa todettiin että riskejä ei käytännössä ole ja jätin asian miettimisen siihen. En muista tarkkaan mitä julkaisuja luin, mutta jotain tämän suuntaisia kuitenkin:\nNyt lapsentekohommien käytännössä edetessä asia huolestuttaa, onko ko. lääkkeen syömisessä käytännön riskejä lapselle tai äidille. Pakkausselosteessa mainitut asiat ovat hyvin huolettavia.\nKysymykseni on siinä, että onko lääkkestä käytännön vaaraa? Aiheuttaako lääke haittaa siemennesteen laadulle? Ja olenko tehnyt siemennesteen laadulle tai muuten pysyvää haittaa syömällä lääkettä?\nJoka tapauksessa riskit muille osapuolille ja itselle kuulostavat niin pahoilta, että olen lopettanut kuurin. Kuinka pitkään kestää, että lääke poistuu elimistöstä?\nVarmennettua tutkimustietoa ei ole saatavilla asian suhteen. Lääkeluettelo kertoo seuraavaa:\nPitkäaikaisia tutkimustuloksia lääkkeen vaikutuksesta ihmisen hedelmällisyyteen ei ole saatavana ja erityisiä tutkimuksia subfertiileillä miehillä ei ole tehty. Miespotilaat, jotka suunnittelivat lapsen siittämistä, suljettiin aluksi pois kliinisistä tutkimuksista. Vaikka eläinkokeet eivät osoittaneet merkityksellisiä negatiivisia vaikutuksia hedelmällisyyteen, on lääkkeen tultua markkinoille saatu spontaaniraportteja hedelmättömyydestä ja/tai siemennesteen heikosta laadusta. Joissakin näistä raporteista potilailla oli muita riskitekijöitä, jotka ovat voineet vaikuttaa hedelmättömyyteen. Siemennesteen laadun on raportoitu normalisoituneen tai parantuneen, kun finasteridin käyttö on lopetettu.\nAinoastaan yksittäistapauksistä on raportoitu, finasteridin heikentävästä haittavaikutuksesta miehen fertiliteettiin. Kuitenkin lääkeaine on ollut käytössä varsin pitkään 10-20 vuotta ja on hyvin laajalti käytetty (isommilla annoksilla) eturauhasen liikakasvun oireiden hoitoon menestyksekkäästi. Potilaita on varmasti miljoonia maailmanlaajuisesti.\nJoten en pidä merkittävänä ongelmaasi, enkä usko käytön aiheuttaneen sinun kohdallasi hedelmättömyyttä. Viimeistään viikon sisällä käytön lopettamisesta lääkeaine on poistunut elmistöstäsi.\nKysymysnumero: 1247 Aihe: Muu aihe\nHei, olen keski-ikäinen nainen. Lääkityksenä thyroxin, cipralex, prismapan, losartan ja opamox ja tarvittaessa heinix.\nMinulla on todettu kaularangassa kolme peräkkäistä välilevypullistumaa. Oireeni ovat kohtuullisen lieviä, mutta siltikin yksi näistä pullistumista hoidetaan leikkaamalla. Tällä hetkellä käteni oireilee, puutuu ja lievästi kipuilee. Tätä ennen ollut vuosikymmeniä kipeä.\nKysymykseni on: Voiko kaularankapullistuma aiheuttaa kipusäteilyä alaraajaan?\n"kaularangan MRI:ssä kaularangassa degeneratiivisia muutoksia, ostefyyttinokkia ja diskuspullistumia. Juurikanavastenoosia. Selvin pullistuma C5/C6 oikealla prolapsi. T2-sagittaalikuvissa vaikutelma C6-korkeudella ytimen signaalimuutoksesta, kuitenkin T1 flair sagittaali-ja aksiaalikuvissa ydin kuvautuu normaalina."\nOikea jalkateräni on kipuillut vuoden verrran. Sain jumppaohjeet ja olen jumpannut jalkaa yli 3 kuukautta mutta en ole saanut apua hermokipuun.\nMitä muita mahdollisia oireita kaularangan välilevypulilstumasta seuraa? Ovatko pullistumat vaarallisia ja uskallanko olla menemättä leikkaukseen? Voiko tilanne pahentua leikkauksen myötä?\nystävällisin terveisin kaulavammainen\nYlivoimainen enemmistö kaularangan välilevyn pullistumista paranee ilman leikkaushoitoa. Leikkaukseen päädytään jos oireisto sopii todettuun kuvantamislöydökseen eikä siinä tapahdu odotettua paranemista riittävän seuranta-ajan puitteissa. Leikkauspäätös edellyttää siis kuvantamislöydöstä ja siihen sopivaa oireistoa, jolloin on parhaat mahdollisuudet hyötyä leikkauksesta. Kipusäteily alaraajaan ei aiheudu kaularangan välilevytyrästä. Mikäli pullistuma painaa selkäydintä, voi esiintyä myös alaraajaoireita, virtsarakon toimintahäiriöitä mutta ei kuitenkaan pelkkää alaraajan kipuoiretta. Toispuoleinen raajaheikkous ylä- ja alaraajassa on hyvin harvinainen kaularangan välilevytyrän oire. Mikäli nykyinen oire ei ole sietämätön, ei suunniteltuun leikkaukseen todennäköisesti ole kiirettä, edellyttäen ettei kädessä esiinny halvausoireita. ENMG-löydöksellä voi olla merkitystä leikkauspäätöksen kannalta, erityisesti jos puristuksessa olevasta hermojuuresta on epäselvyyttä. Kysymyksessä annettujen tietojen valossa vaikuttaa siltä että leikkauksen aihe on jossain määrin suhteellinen. Asiasta voi hyvin keskustella vielä hoitavan lääkärin kanssa.\nKysymysnumero: 1241 Aihe: Muu aihe\nOlen 25-vuotias nainen. Minulla on esiintynyt yksittäisiä, salamamaisia hopeisia värähteleviä valonvälähdyksiä näkökentän reunoilla. Näitä "salamoja" esiintyy harvoin, ehkä kerran parissa kuukaudessa. Näköhäiriö esiintyy aina yksittäisenä ja kestää vain silmänräpäyksen, eikä siihen liity mitään muita oireita, päänsärkyä tms. En osaa sanoa milloin oire on alkanut. Molempiin silmiin on tehty Lasik-leikkaus reilu kaksi vuotta sitten, taittovirhettä oli paljon (n.-8 molemmissa silmissä), korjausleikkaus onnistui hyvin ja näkö on nyt normaali. Silmissä on jonkin verran kuivuutta, jota hoidan kostutusvalmistein. Silmälääkäri on tutkinut silmäni kuukauden sisällä ja silmät ovat täysin terveet. Silmälääkärille en muistanut näistä salamoista mainita, kun oireita ei ollut hetkeen esiintynyt.\nMinulla on ollut aurallinen migreeni 12-vuotiaasta saakka, auraoireina hyvin pitkälti näitä satunnaisia salamoja muistuttavaa valojen väreilyä, sahalaitaa ja näkökenttäpuutoksia. Viimeisen viiden vuoden aikana migreenikohtauksia on ollut vain muutama, nuorempana kohtauksia oli useammin, 6-10 x vuodessa. Voivatko nämä yksittäiset salamat liittyä migreenitaipumukseen, vai onko kyse muusta?\nMinulla on siitepölyallergioita sekä astma, muuten olen terve. Allergia-aikana käytän säännöllistä antihistamiinilääkitystä (Aerius) sekä nenäsuihketta (Nasonex). Viimeisen kahden vuoden ajan minulla on ollut runsaasti allergiaan ja atooppiseen ihoon liittyvää ympärivuotista silmäoireilua (punoitus, kutina) ja säännöllisenä lääkityksenä nyt noin vuoden ajan on ollut Lomudal-tippa 2 x päivässä silmiin. Allergiaoireet ovat nyt kesän jälkeen hävinneet. Käytän myös kuuriluontoisesti Ultracortenol-voidetta silmäluomille, silmänpaineet ovat normaalit.\nTarvitseeko näistä satunnaisista salamoista huolestua? Oire ei sinäänsä minua häiritse, sillä se esiintyy niin harvoin.\nHetkellliset hopeiset valonvälähdykset näkökentän laidassa viittaavat silmänperäiseen syyhyn. Neurologisissa sairauksissa tällaisia ei tyypillisesti esiinny eikä oire sovi myöskään aivoverenkiertohäiriöksi. TIA kohtauksessa voi ilmetä toisen silmän näön hämärrystä koko näkökentän alueella tai sen keskeisessä osassa. Kaulavaltimoperäisessä TIA-kohtauksessa ei esiinny valonvälähdyksiä mutta niitä voi esiintyä nikamavaltimoperäisessä TIA-kohtauksessa. Lasik-leikkauksella tuskin on yhteyttä oireeseen kuten ei ole allergiallakaan. Myöskään migreenissä tällaista ei yleensä esiinny. Eräs syy näkökentän laitaosassa ilmeneviin valonvälähdyksiin on verkkokalvon irtauma, tosin säännöllisesti toistuva oire ei sellaiseen sovi. Jos oireisto edelleen jatkuu, keskustelisin siitä uudelleen silmälääkärin kanssa.\nKysymysnumero: 1248 Aihe: Muu aihe\nkärsin erilaisista aineenvaihdunnan ongelmista. Olen 38-vuotias nainen, minulla on 8-vuotias poika. En käytä lääkkeitä, minulla on Imovan resepti sekä olen syönyt välillä melatoniinia. Imovania en kyllä ole nyt käyttänyt moneen kuukauteen, koska en halua siihen jäädä riippuvaiseksi. Olen perusterve, 165 cm ja 55 kg. Viimeisten kuukausien aikana olen huomannut, että olen alkanut hikoilla runsaasti. Lenkillä ja saunassa hikoilu on tosi runsasta. Sen kanssa pystyy elämään, mutta yöllä joudun käymään jopa pari kestaa yössä vessassa, toisinaan jopa kolmekin kertaa. Aiempia unihäiriöitä varten olin jo saanut tuon unilääkereseptin, mutta nyt näitä unihäiriöitä vasta onkin tuon yöllisen pissahädän takia. Toisaalta sitten taas joudun käyttämään ceridal-öljyä intiimialueella (varsinkin häpykieli), koska paikat ovat niin kuivat ja tympeästi kutiavat, eli jotenkin koen, ettei kaikki ole ihan tasapainossa, kuivaa ja kosteaa? Ei kai nyt vielä 38-vuoden iässä pitäisi olla mitään vaihdevuosioireita. Eli kysymykseni on, onko tuohon kutinaan muuta (ei ole sukupuolitautia) kuin tuo ceridal-öljy ja miten tuon yöllisen pissahädän saisi vältettyä? En todellakaan juo iltaisin, enkä nykyään juo edes klo 17.00 jälkeen mitään, kun koen tuon yöllisen heräilyn niin vaikeana,. Eli onko jotain lääkettä, mikä saisi tuon pissahädän kuriin. Tuon hikoilun kanssa tosiaan pärjään, mutta eihän sekään mitenkään mukavaa ole.\nEnsi hätään voisit kokeilla apteekista ilman reseptiä ostettavaa paikallista estrogeenivalmistetta, joita on monen muotoisia: salvaa tai emätinpuikkoja. Näin voit saada apua kuivuuteen ja pissatukseen.\nKuitenkin suosittelen, että tarkistat puhtaasti lasketun virtsanäytteen, ettei virtsassasi sittenkin kasva bakteereja.\nKysymysnumero: 1243 Aihe: Muu aihe\nMinulla on epäsäännölliset kuukautiset, olin ollut yhdynnässä lokakuun alussa pelkästään 6-8 pv. en tarkalleen muista mikä se noista oli. Plus muistan että minulla tuli veristä vuotoa, mutta en nyt osaa sanoa oliko ne kuukautiset.Marraskuussa oman mieheni kanssa pelkästään. Päiviä en muista. Huomasin olevani raskaana 20.12.11. Ultraäänessä annetun ajan 9.1.2012 pää-ja vartalomitta oli 20.3mm ja raskauden kesto 8+6. Lasketuksi ajaksi siis tuli 14.8.2012 ja Lapsi syntyi 10.8..Tein myös clearblue testin joka näytti myös hedelmöittymisen menevän 22 marraskuulle..Minua vaivaa ettei tämä Lokakuinen mies olisi myös isäehdokas'? Ja kuinka luotettava on ultaäänellä otettu laskettuaika? Kiitos Vastauksestasi!\nUltraäänitutkimus on lasketun ajan suhteen aina tarkempi, mitä aiemmilla raskausviikoilla se on suoritettu. UÄ-tutkimusta laskien hedelmöittyminen on tapahtunut juuri samana päivänä kuin Clearblue-testi antaa.\nMikäli raskaus olisi alkanut yli 3 viikkoa aiemmin (= lokakuussa), alkio olisi ollut likipitäen kaksinkertainen kooltaan ultraäänitutkimuksen ajankohtana. Pidän siis varmana, että lokakuisista yhdynnöistä et raskaaksi tullut.\nKysymysnumero: 1244 Aihe: Muu aihe\nOlen nelikymppinen nainen. Sain ensimmäisen ja ainoan lapseni n. 2,5 vuotta sitten. Tuon raskauden seurauksena todettiin suureksi luokiteltu rectosele, joka leikattiin n. 1,5 vuotta synnytyksen jälkeen. Vaivani oli, ettei suoli tyhjentynyt omatoimisesti. Netin keskustelupalstoilta löysin kohtalotovereitani, joilla myös oli todettu rectosele ja joille oli sanottu, että leikkaus tehdään vasta sitten kun lapsiluku on täysi. Koko hoitoprosessin aikana kukaan tapaamistani lääkäreistä ei kysellyt mitään mahdollisista vauvatoiveista. Nyt kuitenkin toiveissa olisi toinen lapsi, mikäli muuten ikä ei estä. Mietin, onko se leikkauksen vuoksi enää mahdollista? Voiko uusi raskaus uudistaa korjatun ja korjauksella helpottuneen vaivan? Jos raskaus etenisi normaalisti, voisinko synnyttää normaalisti? Vai leikkauksella? Kestääkö korjattu kehoni raskautta? Allergioita lukuunottamatta olen muutoin ihan normaali ja terve nainen.\nKertomasi perusteella saan vaikutelman, että vaivasi synnytyksen jälkeen olivat sellaiset, ettei vaihtoehtoja leikkaushoidolle ollut.\nUusi raskaus on sallittu, ja voit synnyttää normaalisti. Haaste on se, että rectocele voi uusiutua raskauden myötä. Toisaalta on myös mahdollista, että laskeuma uusii, vaikka et toista lasta tekisikään. Kyse on useimmiten sidekudostyypin heikkoudesta, eikä niinkään synnytyksen / raskauden aiheuttamasta vaivasta.\nKysymysnumero: 1236 Aihe: Muu aihe\nKysymykseni koskee mahdollista asbestialtistusta ja sen vakavuutta.\nSain hiljattain tietää, että työpaikkani rappukäytävän lattiamateriaalissa on käytetty asbestia, ilmeisesti sekä muovilaatoissa että mustassa liimassa. Vuosien kuluessa tästä lattiamateriaalista on irronnut muutama, halkaisijaltaan n. 10-15 cm:n kokoinen palanen pois ulko-oven edustalta, ja rikkinäisen kohdan päältä säännöllisin väliajoin joku kävelee. Itse toimistotilamme ovat seuraavassa kerroksessa, jossa kyseistä asbestilattiaa ei ole.\nOnko tämä osittain rikkinäinen asbestimateriaali, jota ei jostain syystä ole korjattu, voinut aiheuttaa vakavan asbestille altistumisvaaran työpaikallani ja näin ollen johtaa vuosien kuluessa asbestisairauteen, esimerkiksi mesotelioomaan? Vai kasvaako riski vasta kun asbestia varsinaisesti työstää ja pölyttää säännöllisesti? Tästä asbestipelosta on tullut varsinainen peikko elämääni, ja tuntuu, että kohtaloni on nyt kuolla johonkin asbestin aiheuttamaan sairauteen. Kyseistä rappukäytävää olen käyttänyt töihin mennessäni nyt 2 vuoden ajan, kesällä 5x viikossa ja muuten 1-2 kertaa viikossa. Olen perusterve nuori enkä ole koskaan tupakoinut.\nHei ja kiitos mielenkiintoisesta kysymyksestäsi!\nAsbesti todellakin voi aiheuttaa keuhkosyöpää, keuhkopussin syöpää (mesoteliooma) sekä kroonisen keuhkoahtaumataudin. Asbesti aiheuttaa myös ns. pleuraplakkeja eli keuhkopussin saostumia. Vaara saada em. sairauksista on monikymmenkertainen niihin, jotka eivät ole altistuneet asbestille. Mikäli potilas on altistunut asbestille ja tupakoi, kymmenkertaistuu vaara saada asbestin aiheuttama keuhkosairaus.\nAltistuminen vaatii pitkän ajan 10-30 vuotta ja asbestia täytyy olla runsaasti hengitysilmassa. Työterveyslaitos, sekä ylipäätään työterveyshuolto seuraavat varsin tiiviisti asbestille altistuneita potilaita, sekä lainmukaiset altistuksen estävät suojat on oltava käytössä mikäli tehdään esim. purkutöitä. Suomessa on varsin yhtenäinen tutkimus- ja seurantamalli em. henkilöille.\nKatson, kuitenkin että Sinun altistustuminen asbestillle on erittäin vähäinen, joten olisin varsin huoleton asian suhteen.\nKysymysnumero: 1238 Aihe: Muu aihe\nHei! Olen 23-vuotias nainen. Kysymykseni koskee nielutulehdusta. Noin viikko sitten aloin tuntea tavallisia flunssan alkavia oireita, eli kurkkukipua ja vähäistä nuhaa ja hiukkasen lämpöilyä. Kunnon flunssa ei kuitenkaan alkanutkaan viikon sisällä vaan lievähkö kurkkukipu jatkui. Kurkku oli myös katsoessani punainen ja siellä näkyi pieniä punaisia "patteja", joissa oli valkoinen keskus. Käväisin lääkärillä, ja syyksi hän totesi virusperäisen nielutulehduksen. Kysyin voivatko suuni rakkulat olla herpestä, ja lääkäri totesi, etteivät voi, sillä ne ovat liian pieniä ja rauhallisia, eivätkä ole edes varsinaisia rakkuloita. Hän sanoi virusperäisen nielutulehduksen aiheuttavan niitä.\nKysyisinkin, ovatko tällaiset reaktiot yleisiä? Voiko nielutulehduksen rakkulat todella erottaa herpeksestä silmämääräisesti ja millaisia rakkuloita nähtäessä tulisi huolestua mahdollisesta herpeksestä?\nHei ja kiitos mielenkiintoisesta kysymyksestä!\nSuurin osa nielurisatulehduksista on viruksen aiheuttamia arviolta n 60-70%. Viruksia on n 6 kpl erilaista jotka sen aiheuttavat. Myös bakteerit voivat nielurisatulehduksen aiheuttaa (yleisemmin streptokokki). Silmämääräisesti ei voi erottaa onko kyseessä virus vaiko bakteeriperäinen tulehdus, tarvitaan nieluviljely tai nielu pikakoe, joka kertoo kumpi on aiheuttaja. Streptokokin aiheuttamat nielurisatulehdukset hoidetaan penisilliinillä, sen sijaan virusperäiset paranevat aikaa myöten eikä niihin ole lääkkeitä. Molemmat saattavat aiheuttaa valkoisia peitteitä nielurisoihin. Nielurisatulehdus on tavattoman yleinen.\nHerpes sen sijaan aiheuttaa suussa ja sen limakalvoilla pienirakkulaisia nesterakkuloita. Jokapuolella suun limakalvoa. Osa niistä saattaa puhjeta ja olla varsin kivuliaita.\nKuvaamasi oireet eivät sovi herpes virusinfektioon vaan tavanomaiseen joko virus- tai bakteeriperäiseen nielurisatulehdukseen.\nKysymysnumero: 1224 Aihe: Muu aihe\nOlen 18 vuotias nainen,\noireeni alkoivat pari vuotta sitten, joitain kuukausia/ viikkoja menee hyvin ja unohdan koko asian mutta silloin kun kipu yltyy menee minuutteja/ tunteja ennen kuin se lakkaa. Minä joka en ikinä itke niin silloin kyllä itkettää, kipu on niin voimakas ja säteilevä. Välillä tuntuu ettei jaksa hengittää, kuin kaikki loppuisi.\nEli siis alkaa pistävänä tunteena rinnassa yltyy sietämättömäksi kivuksi ei tiedä missä asennossa olisi hyvä, tulen hulluksi kun kipu alkaa. Kipu on niin pistävä rinnassa että se säteilee oikealle yläselkään ja oikeaan olkapäähän, välillä päänsärky alkaa. Kun kipu hellittää oikea rinta tuntuu aralta. Kivun aikana tuntuu kuin keuhkot painuisi kasaan hengitystie tukkiintuu enkä saa kunnolla henkeä, suu kuivaa, kun yritän nielaista se on tuskaista.\nViimeksi kun sain ’’kohtauksen’’ olin oppitunnilla, jolloin jouduin lähtemään luokasta kesken tunnin kun kipu oli niin kova etten pystynyt keskittymään, hengitys oli heikkoa, tunne ahdistava, kyyneleet valu pitkin poskipäitä sitä tuskaa mitä yritin kestää, tuolloin kipu kesti 5-10 minuuttiin.\nMinulle on todettu omena, väri ja tekstiili allergia, kaikki aiheuttaa ihottumaa. Minulla on myös atooppinen iho.\nSyön normaalisti, käytän alkoholia harvoin ( kerran kuussa) en polta, kun tähän jotain selkoa saisi…\nOlen todella huono menemään lääkäriin, suostun vasta sitten kun on akuutti hätä… onko tämä?!\nHei ja kiitos mielenkiintoisesta kysymyksestä\nKyseessä tuskin on akuutti hätä, mutta sinuna menisin yleislääkärin vastaanotolle, jossa tutkitaan sydän, keuhkot ja kylkiluiden ja rintalastan liitokset, sekä otetaan joitakin verikokeita.\nVoimakas kipu on aina merkki jostakin, varoitussignaali. Joskus kivun selvittely on tedella vaikeaa muttei mahdotonta,\nYleis- ja sisätautien erikoislääkäri\nKysymysnumero: 1220 Aihe: Muu aihe\nHei! Kysyisin sinulta ihotauteihin liittyvän kysymyksen, koska en löytänyt lääkärilistalta erikseen ihotauteihin erikoistunutta lääkäriä.\nOlen 32-vuotias nainen, ja kärsinyt aknesta yli 15 vuotta. Lähes kaikki hoitoyritykset on käyty läpi: erilaiset lääkevoiteet, antibiottikuurit, e-pillerit, Roaccutan jne jne. Osa on auttanut vähän, mutta ihoni on edelleen ERITTÄIN rasvoittuva, punakka ja finnejä tulee päivittäin.\nViimeaikoina olen koittanut hoitaa ihoani luonnollisin keinoin käyttämälä omega3-valmistetta sekä helokkiöljykapseleita. Kuukautiseni ovat aina olleet hieman epäsäännölliset ja tiputteluvuotoa tulee päiviä ennen varsinaisten kuukautisten alkamista. En haluaisi syödä hormoneja (e-pillerit) ja ajattelinkin kokeilla siveydenpuukapseleita (Vitex), josko se tasapainottaisi hormonitoimintaani. Mitä mieltä olet tästä?\nEtenkin Amerikassa useat naiset ovat saaneet sillä kuukautisensa säännöllisiksi ja PMS-oireet lievemmiksi. On myös auttanut iho-ongelmiin.\nLisäksi törmäsin netissä villitykseen, jossa ihmiset ovat saaneet ihonsa kuntoon syömällä mega-annoksen b5-vitamiinia. Tällaisia ihmeparantumista lupaavia markkinojia on tarjolla useampiakin:\nNämä nettisivut vaikuttavat vähintäänkin epämääräisiltä, mutta näitä käyttäneet ihmiset todella sanovat saaneensa avun.\nPitkään iho-ongelmien kanssa taistelleena houkutus kokeilemiseen on suuren suuri. En kuitenkaan haluaisi myrkyttää itseäni millän b5-vitamiinin liikasaannilla. Näissä päivittäinen annos lienee 5000 % suositellusta. Onko se vaarallista?\nNiin itsekeskeiseltä kuin se kuullostaakin, olen huomannut, että ihoni kunnolla on suora yhteys mielialaan. Huonosta ihosta seuraa hyvin usein masennusta. Tämän vuoksi välillä tekee mieli kokeilla ihan mitä vaan, minkä on luvattu auttavan.\nIho reagoi myös psyykkiseen tilaan, eli masentuneena ja alavireisenä ihokin voi huonommin.\nB5 vitamiinin liika-annos voi johtaa ruuansulatusongelmiin ja turvotukseen. B5- vitamiiniahan on melkein kaikessa ruuassa, joten sen puute on harvinaista. En usko noin mahtavan yliannoksen parantavaan voimaan.\nKuten tiedätkin estrogeeni parantaa ihon kuntoa, mutta keltarauhashormoni puhkaisee aknen kukkimaan.\nKysymysnumero: 1182 Aihe: Muu aihe\nTaustaa: Olen 67 vuotias mies. Muutin Espanjaan v.2006 ja v.2008 todettiin verenpaine kohonneena. (201/100) Siitä saakka olen syönyt yhden tabletin päivässä verenpainelääkettä(Lobivon 5 mg). Paine pysynyt tällä kurissa. Samana vuonna tuli ientulehduksia useita ja jouduin syämään antibiottikuureja ja poistattamaan hampaita. V.2009 tuli eturauhasen tulehdus. PSA yli 7 (kokonaisPSA) Sittemmin se on tähän saakka vaihdellut 5-7 välillä. Lääkkeeksi Silodisiina -nimistä lääkettaä. Tänä keväänä hammaslääkäri poisti yhdellä kertaa neljä hammasta alarivistä edestä ja sain proteesin. Kesäkuun alussa mielestäni tuli sivuvaikutuksia verenpainelääkkeestä ja lopetin sen käytön puolitoista viikkoa sitten. Olen mitannut paineet kotona päivittáin ja se on ollut sekä aamu- että iltapäivällä 120/75 - 130/79 välillä. Silodisiinin käytön lopetin noin yli 2 viikkoa sitten koska olin kaihileikkauksessa viikko sitten.\nKysymys 1. Kun olen ollut ilman verenpainelääkettä puolitoista viikkoa ja paineet olleet normaaleja, voiko paineet nousta eli vaikuttaako vanha lääkitys vielä.\nKysymys 2. Voiko jatkuva, piilevá ientulehdus olla syynä a) kohonneeseen verenpaineeseen, b) eturauhastulehdukseen.\nSenkka on ollut verikokeissa koko tämän ajan yli 20 -26, (ennen se oli alle 10.\nSeuraavat verkokeet ovat vasta syyskuussa ja omalääkärin vastaanotto elokuussa (verikoe syksyllä urologia varten).\nKaikki muut veriarvot ovat olleet normaalit.\nSinänsä nämä ulkomaalaiset lääkkeet ovat minulle tuntemattomia. Mutta minulla ei ole tiedossa, että verenpainealääkkeet aiheuttaisivat hammasongelmia saatikka eturauhasarvon nousua. Uskon, että ne ei johdu lääkkeistä, joskin yllättäviä haittavaikutuksia saattaa esiintyä.\nPSA arvosi on hieman koholla ja sitä on syytä seurata ja mielellään ottaa 12 koepalaa eturauhasesta syövän poissulkemiseksi.\nKysymysnumero: 1216 Aihe: Muu aihe\nMoi Mervi. Mulla kinkkinen tilanne.Tästä on jo 3 vuotta aikaa. Naisystäväni kertoi mulle olevansa raskaana kolmanella kuulla (syntynyt v.67 ja hormonikierukka).Yhdessä päädyttiin raskaudenkeskeytykseen. Nyt on alkanut haukkumaan mua siitä. Mulla on epäilykset koko abortista. Vein hänet sairaalaan kirurgiseen keskeytykseen 14.30 ja hain takas 15.30 voiko toimenpide olla näin nopea. Kun olen kysynyt miks se oli niin nopea kerto että tehtiin puudutuksessa.\nKirurginen raskaudenkeskeytys eli kohdun kaavinta kestää toimenpiteenä 5-10 minuuttia.\nUseimmiten se tehdään nukutuksessa, jonka jälkeen potilasta seurataan heräämishuoneessa 30-60 minuuttia. Sen jälkeen pääsee hakijan kanssa kotiin. Eli nopeasti toimitaan.\nPuudutuksessa tehdään varsin harvoin kaavintoja, mutta kyllä kaavinnan voi puudutuksessa tehdä. Useimmiten syynä on jokin perussairaus, jonka vuoksi nukutus olisi riskialtis.\nRaskaudenkeskeytystä varten käydään ennen toimenpiteeseen tuloa polikliinisessä tutkimuksessa ja verikokeissa. Sen jälkeen tehdään jälkitarkastus verikokeella.\nKysymysnumero: 1207 Aihe: Muu aihe\nHei! Olen 22-vuotias nainen. Minulla on ollut jo pitkään kovaa väsymystä, uupumusta ja selvää alakuloisuutta. Olen käynyt terapiassa n. vuoden verran. Minulla todettiin syömishäiriö viime kesänä. Syömishäiriö on kuitenkin ollut parempaan päin. Sain siihen myös lääkityksen Seronil Fluoxetin. Lopetin lääkityksen n. puolen vuoden käytön jälkeen keskusteltuani psykologini kanssa ja todettuamme, että oloni on jo huomattavasti parempi, joten voisin kokeilla lääkityksen lopettamista. Muutin kesäksi pois opiskelupaikkakunnaltani, joten en ole käynyt terapiassa koko kesän aikana. Syksyksi on kuitenkin jo varattu aika. Kesän aikana oloni on taas pahentunut. Olen ollut todella masentunut ja väsynyt. Minulle on myös ilmennyt muitakin oireita: turvotusta ja selittämätöntä painonnousua. Turvotusta minulla on ollut ennenkin todella usein, mutta nyt se on pahentunut selvästi. Myös ihoni on kuiva ja hiukseni ovat ohentuneet jonkin verran. Olen myös huomannut, että ajatukseni ei kulje enää yhtä nopeasti kuin aiemmin.. Ikään kuin en saa välillä sanottua asioita, ajatus tuntuu hidastuneen. Ehkä syömishäiriön takia suurin ongelmani on kuitenkin painonnousu. En saa millään painoa laskemaan entisiin lukemiin. Olen 155 cm ja painan tällä hetkellä 54 kg. Painoa tullut n. 4 kg kesän aikana. Kävin oireiden takia verikokeissa, joista ilmeni, että kilpirauhasarvo oli alhainen, ei kuitenkaan alle viitearvon. S-T4-V oli 11, kun viitearvohan on 9-19? Lääkäri käski käydä 3 kk kuluttua ottamassa uuden verikokeen. Tästä testistä on nyt n. kolme viikkoa, ja oloni on pahentunut edelleen. Äidilläni ja isoäidilläni on molemmilla kilpirauhasen vajaatoimintaa. Täytyykö minun todellakin vain odotella, että testin tulos on alle viitearvon ennenkuin saan apua tähän ongelmaan? Vai voiko tässä olla kyse jostakin muusta? En todellakaan enää vain jaksa tätä pohtimista, vaan haluaisin kiireesti jotakin apua asiaan.\nEnsinnäkin et missään nimessä ole ylipainoinen, ja syömishäriö on vakava sairaus, josta sinun tulee huolehtia. Painosi ei saa laskea juurikaan kaikesta huolimatta. Ensisijanen hoito syömishäiröön on juuri Seronil ja varsin suurilla annoksilla jopa 60 mg vuorokaudessa sekä intensiivinen psykoterapia.\nKilpirauhasesi toiminta on kenties hiipumassa, usein juuri naissukupuolen edustajilla tämä on varsin yleinen ilmiö, miehillä ei niinkään. Taustalla voi olla esim autoimmuunityreoidiitti, joka hiljalleen tuhoaa kilpirauhasen toiminnan aiheuttaen vajaatoiminnan. Itse et kehitykselle voi tehdä mitään.\nMutta voi hyvinkin olla - vaikkakin T4V on ns viitealueella, on se riittämätön sinulle. Siksi suosittelisin kokeilemaan esim 0.025 mcg tai 0.5 mcg tyroksiini tabletteja sinulle kokeiltavaksi. Vaste nähdään 1-2 kk, ja kilpirauhasarvosi (TSH ja T4V) tulisi mitata n 6 viikon päästä lääkityksen aloittamisesta, mutta korostan kuitenkin, että sinun kohdallasi lääkitystä ei saa käyttää laihduttamisen edesauttamiseksi.\nKysymysnumero: 1204 Aihe: Muu aihe\nOlen 34-vuotias nainen, vaivanani on ollut yli 6kk hiivan ylikasvu emättimessä. Hiiva palaa aina n. 2 vko ennen kuukautisia. Paikallishoidot eivät auttaneet, sain 5 x Fluconazol 150mg (1/viikko) nieltäviä kapseleita, ovat olleet melko tehokkaita. Olen saanut huhti- ja joulukuussa Fluconazol-kuurit (molemmat 5 x 150 mg eli á 5 viikkoa), tehosivat ainakin 1kk ajaksi kuurin lopettamisen jälkeen. Nyt olen kolmannella Fluconazol-kuurilla, (yht. 10 vko, 150 mg/vko).\nSain nyt suuhuni sammaksen Fluconazol-kuurista huolimatta (ja samalla tuli ummetusta, ruoansulatus- ja ilmavaivoja), sillä ruokavalio on ollut löysempi, esim. marjoja ja hedelmiä runsaasti päivittäin. Lääkäri (sijainen) määräsi Nystatin liuosta (ei kirjoittanut annostusta), ja lääke alkoi tehoamaan parin päivän kuluttua suuhun ja ulostaminenkin helpottui.\n1) Voinko ottaa edelleen Nystatin-annostusta 5 ml/3 krt päivässä (pullon annostusohje)?\n2) Voinko jatkaa Fluconazol ja Nystatin-kuureja samanaikaisesti? Kummastakaan lääkkeestä ei sivuvaikutusta, vointi hyvä nyt kuurien ollessa päällä yhtaikaa.\n3) Milloin olisi turvallista yrittää raskaaksi tulemista?\nTaustaa: Olen normaalipainoinen, kuukautiskierto säännöllinen (tosin häiriintyi hetkeksi 2011 marraskuussa emättimen hiivan ylikasvun huippuaikana). Takana yksi varhainen keskenmeno (tammikuu 2011). Olen tiukalla ruokavaliolla, jo 6 kk ajan, se auttaa. Myös probiootteja ja kalsiumia ja magnesiumia otan. Olen vähentänyt stressitekijöitä ja alkanut taas liikkumaan aktiivisesti. Koko elämäni olen ollut perusterve, ei allergioita (nyt en siedä gluteenia, sokeria, maitoa, hedelmiä, hiivaa). Syön terveellisesti, kasvis- ja kuitupitoisesti (ei punaista lihaa). 2012 verikokeet ok, tyroksiini-arvot alarajoilla, ei autoimmuunisairauksia (suvussa psoriasista ja glaukoomaa). Vaivan puhkeaminen johtunee (stressin ja univajeen lisäksi) 3 vuoden asumisesta homeasunnossa (muutettu tammikuussa "terveeseen" asuntoon).\nHiiva on erittäin puhtaitten alueitten loinen, jota ei pidä hoitaa, ellei ole selkeää kutinaoiretta.\nHiivan tärkein hoito ei ole lääkitys, vaan\n1. vältä string-pöksyjä\n2. älä käytä pikkuhousunsuojaa (erityisesti hajustetut ovat pahasta)\n3. suosi puuvillaisia alushousuja\n4. wc-käynnin yhteydessä suihkuta kevyesti alapää ja kuivaa kuluneeseen froteepyyhkeeseen taputellen. Älä käytä paperia.\n5. jos edelleen aiempien ohjeitten jälkeen on vaivaa, lopeta häpyalueen ihokarvoituksen poisto.\nVoit käyttää lääkityksiäsi, vaikkakin olisi mahdollista käyttää vain yhtä lääkettä molempiin vaivoihin.\nSuosittelen kierteestä vapautumista ennen raskautta, sillä suun kautta otettava lääkitys ei ole suositeltava raskausaikana.\nKysymysnumero: 1187 Aihe: Muu aihe\nOlen perusterve 23-v. nainen, jolla ei säännöllistä lääkitystä. Olen kärsinyt jo pidemmän aikaa (varmaan yli vuoden) jatkuvista lihasnykäyksistä eri puolilla kehoa esiintyen päivittäin ja niitä voi tulla monta peräkkäin elohiirimäisesti tai vain yksittäisenä epämiellyttävänä muljahduksen tunteena. Nykäykset lihaksissa ovat näkyviä. Onko kyse jostain vakavammasta sairaudesta, vai ovatko lihasnykinät vain benignejä eli hyvänlaatuisia lihasoireita? Kannattaako tämän vuoksi hakeutua lääkärin vastaanotolle?\nTavallisin syy lihasnykäyksille ainoana oireena on benigni myokymia eli hyvänlaatuinen lihasnykinä jollaista itsekin epäilit. Mikäli niiden lisäksi esiintyy lihasheikkoutta, lihasjäykkyyttä tai lihasten surkastumista, tarvitaan tutkimuksia. Koska diagnoosia ei voi asettaa etänä, on mielestäni lääkärin vastaanotto kyllä paikallaan. Oire kuuluu neurologian erikoisalaan, mutta voisit varmaankin ensin keskustella siitä terveyskeskus- tai työpaikkalääkärin kanssa. Lihasnykäysten perusteella tarpeellisia verikokeita saattavat olla esimerkiksi kalsiumin määritys sekä kilpirauhasverikokeet. Jos tilanne ei sovi benigniin myokymiaan, on lihasten ja hermojen sähköisestä tutkimuksesta eli ENMG-tutkimuksesta apua erotusdiagnostiikassa.\nKysymysnumero: 1193 Aihe: Muu aihe\nOlen tupakoinut koko ikäni\nAloitin tupakkalakon helmikuussa -09\nVäsymys alkoi syyskesällä -09\nKuntoilen kohtalaisesti mutta siitä huolimatta nukahtelin\nmilloin sattuu heti kun oli vähän rauhassa, sitä on kestänyt\naina kevääseen -12 . Nikotiinia rupesin käyttämään -12\nkeväällä se piristi sen verran että pystyin keskittymään.\nMutta lopullinen piristyminen tapahtui kun aloin taas\ntupakoimaan. Nyt olen pirteä ja pystyn keskittymään.\nMinulla todettin allergia astma -02 vuonna. Mutta se parani\nlääkkeillä eikä ole vaivannut enää.\nColitis ulcerosa todettiin tähystämällä -10 syksyllä\nmutta sekin on lääkkeiden avulla (asacol 400 mg 2-4\ntapp. /vrk ) ihan OK. Kävin verikokeissa neljä eri kertaa\nsyksyllä -09 mutta aina oli OK. Ja nytkin kaikki normaalit\nveriarvot ovat OK . Olisiko mahdollista että minulla on\nmycoplasma bakteeri Olen kuullut että tupakka tainnuttaa\nkyseisen bakteerin mutta ei tapa.\nMucoplasmdiagnoosi on varsin monimutkainen, yleensä vaaditaan vastaainepitoisuuksien määritteleminen 2-3 viikon välein jossa havaitaan joko igM luokan vasta-aineet postiivisiksi tai igG vasta-aineiden nousu tiitterinä.\nMycoplasma häädetään tällöin pitkällä doksisykliinikuurilla isoilla annoksilla. Käytännössä nikotiini ei voi tappaa tätä organellia.\nVarmuuden infektiosta saat mittaamalla vasta-ainetasot 2-3 viikon välein verikokein.\nSuomen Terveystalo (Järvenpään ja Tikkurilan yksikötI\nKysymysnumero: 1191 Aihe: Muu aihe\nOlen 29-vuotias mies. Vaivanani on takapuolen kipu etenkin istuessa. Kipu tuntuu poltteena peräaukon vieressä ja alapuolella.\nLisäksi minulla on rasituksessa ilmaantuvaa, melko lievää, hieman navan alapuolella tuntuvaa vatsakipua, joka on tutkittu melko perusteellisesti. Tehty muun muassa seuraavat tutkimukset; vatsan tietokonetomografia, laparoskopia, sekä paksusuolen tähystys. Paksusuolen tähystyksen yhteydessä todettiin, ettei peräpukamia ole. Erektiokykyni jonkin verran heikentynyt. Eturauhasen psa-arvo on todettu normaaliksi, ja eturauhanen on tunnusteltu ja todettu normaalikokoiseksi, mutta jonkin verran araksi.\nTeen toimistotyötä, ja istun varmasti liian paljon. Harrastan kuitenkin myös kevyttä lenkkeilyä ja olen venytellyt jalkojeni ja keskivartalon lihaksia muutaman kuukauden ajan. Kesälomalla ollessani olen myös pyrkinyt välttelemään istumista. Näistä ei ole kuitenkaan ollut apua.\nTakapuolen kivusta olen maininnut vain kerran ohi mennen lääkärille, joka tunnusteli pakarat ja totesi ettei ne vaikuta tulehtuneilta. Tutkimuksissa on keskitytty vatsakipuun. Mitä lisätutkimuksia suosittelisitte?\nHei ja kiitos mielenkiintoisesta kysymyksestäsi\nOirekuvasi herättää kaksi vaihtoehtoa, jotka voisivat ne selittää.\nEhkä ensimmäiseksi kyseeseen voisi tulla prostatiitti, eli eturauhastulehdus. Tällöin kipua voi esiintyä alavatsalla, kiveksissä, nivusissa, välilihan seutuvilla. Mikäli eturauhasesi aristaa tuseerattaessa (lääkäri tunnustelee eturauhasta peräaukon kautta sormella), vahvistaa se diagnoosin. Tällöin 2-4 viikon siprofloksasilliinikuuri (antibiootti) ja tamsulosiini (eturauhaslääke), sekä kipulääkeperäpuikot vievät oireet pois. Eturauhastulehdus uusiutuu herkästi varsinkin silloin kun kylmettää itsensä.\nToisena vaihtoehtona voisi kyseeseen tulla ns. coccygenia, eli häntäluun nivelten tulehdus. Oirekuva on silloin hankala ja pitkäaikainen. Diagnoosin voi varmistaa painelemalla häntäluuta (se joustaa) ja mikäli silloin esiintyy kipua, varmistuu diagnoosi. Hankalissa tapauksissa häntäluun niveliin voidaan tietokonekuvauksen avulla injisoida pieni annos kortisonia. Äärimmäisessä tapauksessa joskus voidaan joutua häntäluu jopa leikkaamaan pois.\nSuomen Terveystalo Oy(Tikkurilan ja Järvenpään yksiköt)\nKysymysnumero: 1172 Aihe: Muu aihe\nHei, olen 18-vuotias nuori nainen, ja kysymykseni liittyy kämmeniini ja jalkapohjiini. Minulla on nimittäin niin kauan kuin muistan ollut jatkuvasti tavallista punaisemmat kädet ja jalkapohjat, joskus suihkussa jopa lähes liilat. Ne ovat usein myös normaalia kylmemmät, vaikka minulla ei olisikaan muuten kylmä. Lisäksi oireena on jatkuva hikoilu kämmenissä ja jalkapohjissa (paitsi ei hikoilua nukkuessa). Asiaa ei ole ennen tutkittu eikä muita sairauksia ole todettu, paitsi silloin tällöin anemiaa. Verenpaineeni todettiin lukiossa olevan normaalia korkeampi, mutta kotona mitattaessa puolestaan aina normaali tai alle . Lisäksi minulla on satunnaisesti kerran, pari vuodessa äkillisesti kipua rinnan alueella, sekä silloin tällöin jos nousen nopeasti ylös niin näkö kertakaikkiaan sumenee eli vähään aikaan ei näe mitään. Kämmenissä ja jalkapohjissa merkittävää puutumista tai nipistelyä ei ole ollut, kuin tosi harvoin nukkuessa jos nukkuu huonossa asennossa. En käytä mitään lääkitystä. Mistäköhän kämmenieni ja jalkapohjieni punaisuus ja hikoilu/ kylmyys johtuu? Kannattaako tarkempiin tutkimuksiin hakeutua?\nKysymys ei ehkä kuulu ensisijaisesti neurologian alaan. Kämmenien ja jalkapohjien punoitus ja hikoilu liittyy säätelyhermoston eli autonomisen hermoston toimintaan, jossa on suurtakin yksilöiden välistä vaihtelua normaalistikin ilman mitään sairautta. Tällaista asiaa ei tarvitse tutkia enkä suosittele mitään hoitoakaan, vaikka jopa sääteilyhermostoon kohdistuvaa leikkaushoitoa on ollut tarjolla. Mikäli raajojen ääreisosissa ilmenee sinisyyttä, voi kyseessä joskus olla harvinaisempi verisairaus. Sinisten varpaiden syndroomalle altistivat paraproteinemiat, polycythaemia vera, essentiaalinen trombosytemia, kryofibrinogenemia, kryoglobulinemia ja kylmäagglutinaatio-oireyhtymä, joita voi tarvittaessa selvittää verikokein. Kysymyksesi perusteella en näkisi näitä tutkimuksia aiheellisina ja vastaanotolla yleislääkäri voi arvioida onko syytä ottaa tällaisia vaihtoehtoja huomioon. Mikäli kylmä selvästi aiheuttaa poikkeavan voimakkaan reaktion, voisi kylmähemagglutiniinien määritys tulla kyseeseen. Lisäksi tunnetaan useita tiloja, joissa raajojen ääreisvaltimot ovat poikkeuksellisen herkkiä supistumaan, jolloin esimerkiksi kylmässä ilmenee valkosormisuutta ja tunnottomuutta.\nKysymysnumero: 1169 Aihe: Muu aihe\nOlen 35-vuotias mies, joka on juonut kutakuinkin säännöllisesti n.13 annosta alkoholia (olutta) viikossa noin 15 vuoden ajan. Juominen on ajoittunut viikonloppuun ollen 6-7 pulloa/ perjantai ja lauantai-ilta. Viisi vuotta sitten minulta otettiin veriarvot työpaikkatarkastuksessa ja kaikki oli normaaleja, myös maksa-arvot. Viimeisen noin parin vuoden ajan on lauantaisin ollut pääkipua, joka on iltapäivää kohden koventunut ja olen olettanut tämän olleen migreeniä, jonka alkoholi laukaisee (ja työstressi). Mutta nyt aivan hiljattain olen huomannut, että tämän kuuden annoksen jälkeen herään aamuyöstä painajaisiin ja kovaan hikoiluun. Jopa neljä annosta herättää hikoilulla. Päätin, että tämä riittää, eikä ole sen arvoista enää juoda.\nKysymys kuuluu, että onko tämä merkki jostain vakavammasta, kuten maksakirroosista tai vastaavasta? Parin viimeisen vuoden ajan minulla on ollut myös ajoittaista rintakipua vasemmalla rinnassa ja varsinkin hengästyessä. Tätä tutkittiin aikanaan sydänfilmillä, mutta mitään ei löytynyt. Omituista on, että tämä kipu on nyt poistunut. Liekö alkoholi jotenkin ärsyttänyt ruokatorvea ja siitä kipu heijastunut?\nPainoindeksini 24,8 ja vyötärö 97cm. Olen muuten perusterve, enkä käytä lääkitystä.\nHei ja kiitos mielenkiintoisesta kysymyksestä.\nAlkoholin käyttösi lähentelee suurkulutuksen rajoja. Alkoholi on hermostomyrkky, ja se aiheuttaa monia psyykkisiä ongelmia, kuten painajaisunet. Se häiritsee monia aivokemian välittäjäaineita, ja täten häiritsee erityisesti yöuntasi, joka on ihmiselle hyvin tärkeä asia päivävirkeyden suhteen.\nEn usko, että sinulla on vielä maksakirroosia, koska maksa-arvosi ovat normaalit, mutta pitkään käytettynä sellainen saattaa syntyä. Alkoholi myös vaikuttaa sydämeen, aiheuttaen vajaatoimintaa. Suosittelen, että sinulle tehtäisiin rasitus-ekg kunnon ja mahdollisen sepelvaltimotaudin diagnostoimiseksi.\nSuomen Terveystalo Oyj\nKysymysnumero: 1163 Aihe: Muu aihe\nLäheiseni on pahasti alkoholisoitumassa. Kun ryyppykausi alkaa\nse voi kestää useita viikkoja ja siitä ulospääsy aina vain vaikeutunut. Läheiseni on alle 40-vuotias, enkä haluaisi hänen kuolevan. Nyt pitäisi saada apua, joka auttaisi.\nKysymys vielä, onko uusi alkoholi lääke Nalmefeeni jo mahdollista saada hänelle. Muita lääkkeitä on kokeiltu ja katkaisuhoidot ym ovat jo tuttuja, mutta eivät auta.\nNimimerkki : Toivoton tilanne .\nalkoholismi luokitellaan sairaudeksi, krooniseksi parantumattomaksi sellaiseksi. Valitettavasti lääketiede ei ole keksinyt hyvää lääkettä sen hoitamiseen.\nUsein juominen on oire jostakin muusta, kuten masennus, kaksisuuntainen mielialahäiriö, persoonallisuushäiriö, paniikkihäiriö, jakomielitauti. Joten syyt juomiseen saattavat olla mielisairaudestakin johtuvia.\nKuitenkin toivoa on. Tehokkaimmat hoitomuodot ovat ns minnesotamalliset hoidot, joita annetaaan esim Helsingissä Kalliolassa ja Lapualla. Ne pohjautuvat AA-filosofiaan ja tähtäävät täysraittiuteen ja onnistumisprosentit ovat hyviä verrattuna A-klinikoiden vastaaviin. Myös Järvenpään sosiaalisairaala on tehokas hoito.\nEhkä ystäväsi ainoa mahdollisuus on lopettaa alkoholin käyttö kokonaan. Siihen löytyy tukea lukuisista AA-ryhmistä. Mutta on mahdollista, että hän tarvitsee myös sen ohella psykiatrista hoitoa ja terapiaa.\nAlkoholismi johtaa ennenaikaiseen kuolemaan keskimäärin 50 vuotiaana.\nEhdottaisin, että hän avautuisi asian suhteen esimerkiksi A-klinikan kautta, jolloin voidaan punnita eri hoitomuotoja. Hänen on itse tunnistettava juominen ongelmaksi ja vapaaehtoisesti hakeutua hoitoon. Pakottaa ei voida.\nKysymysnumero: 1159 Aihe: Muu aihe\nHei! Ovatko sukupuoliteitse leviävät ja tauteja aiheuttavat mycoplasmat täysin samoja mycoplasmatyyppejä, kuin sukupuolielinten normaaliflooraan kuuluvat mycoplasmat? Jos ovat, niin mistä sitten infektio johtuu?\nJos lapsen äidillä on synnytyksen aikana mycoplasman aiheuttama tulehdus, niin olisiko lapsen syytä käydä aiheesta lääkärissä?\nMycoplasma genitaliumin taudinaiheuttamiskykyä on tutkittu vasta viime vuosina. Se ei ole oireisen taudin aiheuttajana klamydian luokkaa, eikä se aiheuta samalla lailla lapsettomuutta hoitamattomana (nykytiedon mukaan).\nRuotsalaisessa tänä vuonna julkaistussa tutkimuksessa, joka julkaistiin gynekologian alan johtavassa lehdessä, havaittiin (aineistona melkein 6000 naista) mycoplasmaa 2.1% naisista, mutta tautia tai oireita ei kaikilla naisilla havaittu.\nMonissa tutkimuksissa mycoplasma genitaliumin on havaittu aiheuttavan oireisia tulehduksia henkilöillä, joilla yleinen vastustuskyky on heikentynyt (esim HIV-positiivisilla tai immunosupressiivista hoitoa saavilla henkilöillä).\nMycoplasmat ja ureaplasmat ovat olleet jo vuosia ennenaikaisuuden tutkimuskohteena, mutta selkoa asiaan ei ole tullut. Keskoset luonnollisesti ovat sairaalahoidossa, ja saavat usein antibiootteja varsin laajakirjoisesti tehohoidossa.\nKysymysnumero: 1158 Aihe: Muu aihe\nOlen melko alkuvaiheessa raskauttani. Join alkoholia suuren määrän ja poltin tupakkaa päivä sen jälkeen kun hedelmöittyminen tapahtui, eli raskausviikolla 3. En siis tuolloin tiennyt olleeni raskaana. Sen jälkeen en ole juonut tai polttanut. Olen erittäin huolissani aiheutinko vauvalle vahinkoa. Onko mahdollista, että vauvalle on aiheutunut tuosta illasta vahinkoa?\nJos tarkoitat, että päihteiden käyttö tapahtui päivä yhdynnän jälkeen, ei ole todennäköistä, että hedelmöittyminen olisi tapahtunut juuri tuona päivänä. Siittiöt säilyvät hedelmöittämiskykyisinä naisen elimistössä 3-4 päivää.\nSolut ovat aivan raskauden alussa kaikkivoipaisia eli totipotentteja. Näin ollen elinvaurioiden tai alkoholisyndrooman riski ei liene kohdallasi kertomasi perusteella koholla. Keskenmenon riski, nimenomaan varhaisen (alle 12 viikolla tapahtuvan) voi olla suurentunut, jos alkoholia käyttää suuren annoksen kuvaamassasi raskauden vaiheessa, jolloin nainen ei vielä tiedä olevansa raskaana.\nOdota siis rauhassa ensimmäistä seulontaultraäänitutkimusta noin raskausviikolla 11-12. En näe syytä huoleen. Onnea odotukseesi!\nKysymysnumero: 1152 Aihe: Muu aihe\nMoi. mitä tarkoittaa autoimmuuniserologiassa poikkeavuutena rf 51 minulla on sydänsarkoidoosi epäily. kiitos!\nRf tarkoittaa reumatekijää. Nivelreuman suhteen merkittävä arvo on yli 30 IU/ml. Yli 60n arvoa pidetään selvästi kohonneena. Kohonneita arvoja aiheuttavat nivelreuma ja muutkin sidekudossairaudet. Sellaisia ovat LED, Sjögrenin syndrooma, maksakirroosi, skleroderma ja dermatomyosiitti. Niveloireiden puuttuminen erottaa yleensä reuman näistä muista. Lievästi noussutta arvoa eli alle 30 ei voida pidetä varmana reuman tai jonkun sidekudossairauden merkkinä sillä lievästi tai kohtalaisesti kohonneita arvoja voi esiintyä virusmaksatulehduksen, mononukleoosin tai sydämen sisäpinnan tulehduksen eli endokardiitin yhteydessä ja oireettomillakin henkilöillä. Tämä saattaisi (tämä on vain valistunut arvaus) siis liittyä sinun sydänsarkoidoosiepäilyysi. Tällöin arvon kohoaminen on tavallisesti tilapäistä.\nSelvästi ja pitkäaikaisesti kohonnut pitoisuus (yli 60 ) liittyy yleensä nivelreumaan, ja voi olla koholla ennen oireita.Lievästi kohonnut arvo niveloireisella viittaa muuhun kuin reuman mahdollisuuteen ja nivelvaivat ovat tällöin yleensä jonkun bakteerin aiheuttamia (yersinia, salmonella, kampylobakteeri, tippuri, borrelia, tuberkuloosi), tai kyseessä voi olla myös ns. seronegatiivinen nivelreuma. Selkärankareumassa reumafaktorin pitoisuus ei nouse. Lasten reumassa reumafaktoria esiintyy noin joka kolmannella.\nKysymysnumero: 1151 Aihe: Muu aihe\nOnko mitenkään mahdollista, että papilloomavirus(tai siitä seuraavat sairaudet esim virtsaumpi) aiheuttaa tiheentynyttä virtsaamisen tarvetta ja arkuutta kiveksissä?\nIhmisen papilloomavirus (HPV) ei aiheuta tihentynyttä virtsaamistarvetta eikä arkuutta kiveksissä.\nKysymysnumero: 1142 Aihe: Muu aihe\nHei! Haluaisin kysyä muutaman kysymyksen mycoplasma genitaliumista\n1. Jos mycoplasma genitalium aiheuttaa virtsatulehduksen, niin näkyykö tälläinen virtsatulehdus virtsasta vai voiko olla mycoplasman aiheuttama virtsatulehdus ja silti virtsatesti täysin puhdas?\n2. Tarttuuko mycoplasma genitalium käsien välityksellä? Jos tarttuu, niin kuinka helposti?\n3. Voiko mycoplasma genitalium tarttua silmän limakalvoille. Jos voi, niin kuinka helposti ja millaista vahinkoa se voi saada aikaan?\n4. Voiko mycoplasma genitalium tarttua suun limakalvoille suuseksin yhteydessä, entä suudellessa? Jos voi niin kuinka helposti ja millaisia oireita se voi siellä saada aikaan?\n5. Voiko mycoplasma genitalium tarttua äidistä lapseen synnytyksen yhteydessä? Jos voi, niin kuinka helposti?\n6. Millaista vahinkoa mycoplasma genitalium voi pahimmillaan aiheuttaa?\n7. Kuinka helposti mycoplasma genitalium aiheuttaa hedelmättömyyttä?\n8. Onko mycoplasma genitalium aina jollain lääkkeillä parannettavissa? Jos ei ole, niin kuinka iso prosentti tartunnoista on kokonaan parantumattomia?( Jos ei ole tarkkaa tietoa, niin arvio)\nMycoplasma ei nykytietämyksen mukaan olen merkittävä taudin aiheuttaja genitaalialueen infektioissa.\nGenitaalialueella tavataan yhdeksää mykoplasmalajia, joista Mycoplasma hominis ja Ureaplasma-sukuun kuuluva Ureaplasma urealyticum ovat yleisimpiä. Mykoplasmat ja ureaplasmat voidaan luokitella genitaalialueen normaalimikrobistoon kuuluviksi; tämä tarkoittaa, että bakteeria esiintyy suurella osalla, mutta se ei aiheuta tauteja.\nAlateitse syntyneet lapset saavat tartunnan genitaalilimakalvoilta, ja vastasyntynyt kolonisoituu. Nykytiedon mukaan se ei aiheuta tautia vastasyntyneelle.\nKoska kyse on normaalifloorasta, ei tarttumista käsin välityksellä voi pitää todennäköisenä, ei myöskään tarttumista silmän limakalvoille. Toisaalta henkilöllä, jolla on immuunipuutos eli vastustuskyky on muun taudin tai lääkityksen vuoksi selkeästi alentunut, voi olla riski tartunta ja jopa sairastua.\nKun kyse on normaaliflooraan kuuluvasta mycoplasmasta on antibioottihoito tarpeeton, ja jos se kuitenkin annettaisi, olisi todennäköistä, että mycoplasma jälleen "palaisi" lääkityksen jälkeen.\nYhteenvetona: mycoplasma on gynekologiassa kovin merkityksetön taudin aiheuttaja, vaikka sen ryhmään kuuluvaa Ureaplasmaa on kovasti tutkittu ennenaikaisuuteen liittyen. Selkeää näyttöä ei siitä ole.\nKysymysnumero: 1138 Aihe: Muu aihe\nHei! Olen 21-vuotias tyttö, ja minulla on ollut nyt n. 3-4 vuotta todella herkkä vatsa (usein löysällä). Olen tehnyt laktoosi-intoleranssi- ja keliakiatestit, eikä mitään löytynyt. Myös F-calpro on tehty, se oli OK. Ja perus verenkuva+kilpirauhastesti, ok nekin.\nNyt kuitenkin muutamana kertana oltuani juhlimassa ja olen juonut alkoholia, seuraavana päivänä uloste on ollut todella tummaa, lähes mustaa. Olen kuullut, että se voisi olla merkki jostain vakavasta. Voiko alkoholi aiheuttaa ulosteen värin muuttumisen, eikä se ole mitään vakavaa? Mistä tää voisi johtua? Mitään kipuja/heikkoa oloa ei ole ollut, ja väri palautuu normaaliksi seuraavana päivänä. Mitään värjäävää en tietääkseni ole syönyt. Lääkityksiä ei ole (ainoastaan e-pillerit) ja särkylääkkeitä en juuri koskaan ota.\nHei ja kiitokset mielenkiintoisesta kysymyksestäsi.\nMikäli nautit illan aikana punaviiniä, värjää se ulosteen tummaksi.\nYleisesti ottaen tummat ulosteet ovat merkki yläsuolikanavan verenvuodosta, mikä pitkällä aikavälillä johtaa raudanpuuteanemiaan, ts. hemoglobiiniarvosi laskee.\nTällöin kyseeseen voi tulla esimerkiksi mahalaukun tai pohjukaissuolen haavauma. Asia tulee tarkistaa gastroskopialla ja hoitaa asianmukaisesti esimerkiksi protonopumppusalpaajalääkityksellä riittävän pitkään 6-8 viikkoa.\nLisäksi kontrolli gastroskopia paranemisen suhteen on paikallaan.\nSe että onko ulosteesi tummuus verenvuodosta johtuvaa, on varsin helppo todentaa ottamalla F-Hb testi. Mikroskooppisen verran verta ulosteessa tekee testin positiiviseksi.\nSuomen Terveystalo Oyj/Vantaan yksiköt\nKysymysnumero: 1135 Aihe: Muu aihe\nKysymykseni koskee myoomaa ja papa-kokeen tulosta. Olen 41v perusterve nainen, kolme synnytystä (viimeisin 10/2009), kuukautiset säännölliset, ei kipuja. Viimeisen n. 5 vuoden aikana kuukautisvuoto on runsastunut, omasta mielestäni ei kuitenkaan häiritsevästi. Ehkäisyä ei ole käytössä.\nViimeisimmän vuoden aikana kuukautisten välillä on tullut hieman välivuotoja ja viime kuukausien aikaan usein yhdynnän jälkeen. Kävin gynekologilla, joka totesi minulla myooman (sanoi, että myoomani ei ole vaarallinen). Myooma on varrellinen, peukalonpään kokoinen ja sijaitsee niin alhaalla kohdussa, että se on "tulossa ulos" kohdunkaulasta, mikä aiheuttaa yhdynnän jälkeen tulevan vuodon. Ultratessaan hän totesi, että mitään muuta poikkeavaa ei löytynyt. Lääkäri antoi kiirettömän lähetteen myooman poistoon.\nSamalla minulta otettiin papa-koe. Olen koko aikuisikäni käynyt säännöllisesti papassa, ja kerran aiemmin (n. 11 -12 vuotta sitten), tulos oli luokkaa 2, muulloin tulos on ollut normaali. Tuolloin otettiin kontrollinäyte 6 kk päästä, jonka tulos oli taas normaali. Sen jälkeen olen käynyt 1-2 vuoden välein papa-kokeissa (edellisen kerran 08/2010), joissa tulos ollut aina normaali. Nyt tammikuussa 2012 otetussa papassa tulos oli seuraava: "Epiteelisoluatypia, regeneratiivinen muutos, merkitykseltään määrittelemätön atypia, ASC-US, Endokerviks, portio. Metaplasiaan ja regeneraatioon liittyvä lievä atypia. Suositellaan kontrollia 12 kk kuluttua".\nNyt olen kovin huolissani ensinnä tuosta myooman poistosta. Miten iso operaatio se on? Gynekologi sanoi, että jos myooma olisi "ylempänä", sille ei tod.näk. tehtäisi mitään, mutta sijaintinsa vuoksi se tulee poistaa. Tehdäänkö myooman poistot avoleikkauksessa vai emättimen kautta? Miten pitkään joutuu olemaan sairaslomalla? Vaikuttaako tämä mahdollisiin raskaaksitulotoiveisiin? Kohdunpoistoa en missään tapauksessa haluaisi.\nPapa-kokeen tulos huolestuttaa myös. Voiko kyseessä olla pahanlaatuinen kasvain?\nHei ja kiitos kysymyksestä!\nKertomasi perusteella vaikuttaa todennäköisimmältä, että papa-kokeen tulos johtuu kohdunsuulta pullottavasta myomasta. Papakokeen tuloksen voisin suomentaa näin: myoma pullistuessaan tuo kohdunsuulle ja sen ulkopuolelle sellaisia soluja, jotka normaalisti ovat kohdun runko-osassa. Mitään pahanlaatuisuuteen viittaavaa ei papakoetuloksessasi ole.\nSelvennyksenä vielä, että tämä uusi tulos ASC-US vastaa tulosta luokka 2 (joka oli kerran aiemmin n 11-12 vuotta sitten). Nykyisin käytetään erilaista luokitusta kuin aiemmin.\nYksinkertaistaen: ei syytä huoleen.\nMyoma on syytä poistaa sijaintinsa vuoksi. Joskus se onnistuu polikliinisesti (eli vastaanottokäynnin yhteydessä), mutta useimmiten kuvaamasi kaltaiset myomat poistetaan päiväkirurgisesti.\nPäiväkirurgisessa toimenpidettä varten tulet ravinnotta aamulla sairaalaan, toimenpide tehdään nukutuksessa alakautta (ei arpia), kohtuontelokin voidaan tähystää (=hysteroskopia), jos myoman kanta on syvällä kohdussa. Sairaslomaa on yleensä 3-7 päivää. Jälkitarkastus on useimmiten avoterveydenhuollossa esim. lähettävän lääkärin luona.\nKysymysnumero: 1134 Aihe: Muu aihe\nHei, olen 39-vuotias nainen, minut on steriloitu ja testattu, ettei taipumusta kohdukaulansyöpään ole (en muista testin nimeä). Kuinka usein minun tulisi käydä gynegologisessa tutkimuksessa ja papa-kokeessa?\nJos kiertosi on säännöllinen eikä vaivoja ole, suositan, että käyt joukkopapatarkastusten välillä kertaalleen papa-kokeessa.\nNaisilla, joilla ei ole ollut kohdunkaulakanavan solumuutoksia, on sopiva testien väliaika 2-3 vuotta. Sen sijaan, jos joskus elämän aikana ON todettu kertaalleenkin solumuutokseen viittaava papa-löydös, on syytä käydä papa-kokeessa kerran vuodessa.\nKysymysnumero: 1133 Aihe: Muu aihe\nOlen 61 v. nainen. Minulta leikattiin v. 2010 rintasyöpä, kasvi oli pieni n. 7 mm, sädehoitoa 27 kertaa. Astma, korkeaverenpaine joihin on jatkuva lääkitys. Diagnosoitu v. 2004 dystonia oikeassa kädessä, ns. kirjottajan kramppi. Sain muutaman vuoden Botoxia, nyt hoito on lopettettu. Minulla on ollut implantit yläleuassa n. 15 v. ajan. Kärsin myös kihdistä jonka olen pystynyt pitämään ruokavaliolla kurissa.\nKävin 1-vuotiskontrollissa Syöpäsairaalassa, jossa kehotettiin seuraamaan kohonneita kalsiumarvoja. Syöpäsairaalassa minulta kysyttiin käytänkö paljon maitotuotteita?? Laktoosin takia käytän maitotuotteista vain juustoja.\nKilpirauhaskokeiden tulokset ovat olleet aina normaalit. D-vitamiinia saan 30 mg päivässä monivitamiinitableteista. Kalkkia en syö, koska kynteni menevät kuopille niistä.\nKalsiumarvoni ovat olleet kohollaan ainakin v. 2006 lähtien. Mitä minun pitäisi tehdä????\nVaikuttaako jokin käyttämäni lääke mahdollisesti kalsiumarvojen kohoamisen?\nAtacand 16 mg\t1x1\nVerpamil 80 mg 1x2\nASTMA lääkitys ei ole riittävä\nNuelin depot 175 mg\t1x2\nSymbicort\t1 annos 200 mikrog\nVentoline evohaler 0.1 mg/dos\nDuact 8/60 mg\nKolestroolilääkkeistä voimakkaita lihasramppeja. Atorvastatin Orionia 5 mg voin käyttää.\nS-Ca-IonA\t1.35 mml\nSyöpäsairaala 30.09. 2011\nP-Ca-albk\t2,59*\t(2.15-2.51)\nP-Ca 2.53*\t( - ” - )\nSyöpäsairaala 21.12.2010\tSädehoidon aikana\nP-Alb\t41.3 g/l\nSyöpäsairaala 8.11.2010 Sädehoidon aikana\nP-Alb\t44.7 g/l\nfS-Ca_Ion\t1,38*mmol/l\t(1.18-1.30)\nHUS sairaala 31.1.2006\nP-Ca-Ion\t1.33*mmol (1.16-1.3)\nTodellakin kalsiumtasosi ovat selkeästi koholla. Mikään käyttämistäisi lääkkeistä ei mielestäni sitä nosta, eikä se ravinto mitä syöt voi käytännössä tasoa nostattaa.\nSyitä tähän voi olla montakin, mutta tuskin käyttämäsi D-vitamiinikaan sitä nostattaa, vaikkakin se edesauttaa kalsiumin imeytymistä verenkiertoon suolistosta.\nKyseeseen voisi tulla hyperparatyreoosi, eli lisäkilpirauhasen adenooma, joka on hyvänlaatuinen endokriininen kasvain. Mittaamalla veren parathyreoidehormonitaso (S-PTH), sekä vuorokausivirtsan kalsiumin (dU-Ca) kuin myös katsomalla ultraäänellä kilpirauhanen (lisäkilpirauhaset sijaitsevat molemmin puolin kilpirauhasta) havaitaan lisäkilpilpirauhasen liikakasvu (niitä on tavallisimmin neljä kappaletta). Suurentuneesta lisäkilpirauhasesta voidaan ottaa ohutneulabiopsia (ONB) ja patologi voi vieä sen avulla vahvistaa diagnoosin. Myös S-Afos entsyymipitoisuus saattaa olla koholla (luustoperäisenä).\nToinen mieleeni tuleva vaihtoehto (ikävämpi) on se, että rintasyöpä on lähettänyt etäpesäkkeitä luustoon ja sen seurauksena kalsiumarvosi ovat koholla. Mutta uskon että syöpäklinikka olisi tämän asian jo havainnut/tutkinutkin. Tätä vastaan puhuu myös se että primäärikasvain on ollut pieni ja ei ole lähettänyt imusolmukkeisiin etäpesäkkeitä (?).\nKysymysnumero: 1124 Aihe: Muu aihe\nHei, voiko hiv ja hepatiitti tarttua sellaisesta, kun 1,5 sitten kesätöissä työohjaaja raapaisi niittipyssyn niittipanosliuskan tai niittien terävällä puolella käteeni tai sormeeni haavan tahallaan, kun en osannut niittejä pyssyyn laittaa? En muista muistinko desinfioida haavaa, mutta laastarin siihen ainakin laitoin.\nJa mites sitten semmoinen, jos samainen henkilö olisi ensin tehnyt niittien tai niittipanosliuskan terävällä puolella haavan ensin omaan käteensä tai sormeensa, ja sitten olisi sen saman niittipanosliuskan tai niittien terävällä puolella jolla haavan teki omaan käteensä tai sormeensa olisi vielä tehnyt haavan minun käteeni tai sormeeni, olisiko siinä tilanteessa voinut tarttua hiv ja hepatiitti?\nOnko minulla tarvetta käydä näiden asioiden takia hiv ja hepatiitti testissä? Tunnen kyllä itseni ihan terveeksi, mutta tällaisen trauman sain tästä kyseisestä kesätyöpaikasta ja empä siellä viihtynyt kuin muutaman päivän.\nHei ja kiitokset mielenkiintoisesta kysymyksestäsi\nOn erittäin epätodennäköistä, että olisit saanut HIV ja/tai hepatiittvirusitartunnan kummassakaan tapauksessa.\nSekä HIV että hepatiittit tarttuvat erittäin huonosti, joskin hepatiitti C virus tarttuu huomattavasti herkemmin kuin esim HIV. Siinä mielessä ei siis syytä huoleen.\nMikäli haluat 100% varmuuden hankkiudu laboratoriokokeisiin, jossa otetaan verinäytteinä HIV-AgAb, HBs-Ag, HBs-Ab, HA-va sekä HCV-va (jm.neljä siis ovat hepatiitti A-, B- ja C)\nKoska mahdollisesta tartunnasta on jo kulunut 1.5 vuotta (? oletan) ovat tulokset jo positiiviset mikäli olet saanut tartunnan. Kuitenkin riski on minimaalisen pieni, joten ei siis syytä huoleen.\nSuomen Terveystalo Oyj (Korso, Järvenpää, Tikkurila ja Vantaanportin yksiköt)\nKysymysnumero: 1121 Aihe: Muu aihe\nHei, ongelmana vatsan oikea puoli. Kipua, paineenomaista, ei sietämätöntä. Painaessa joskus hivenen arka. Vuoden vaivannut. Ultralla tutkittu vatsan läpi tulos ok, verikokeet ok, skopia peräsuolen kautta, joka ok. Vointi muuten ihan hyvä. Ikä 35v mies, pituus 183/80. Hyväkuntoinen, ei lääkitystä. Uloste normaalia ei verta koskaan, välillä löysää välillä kiinteää.\nOnko keinoja vielä selvittää esim. ruokavaliolla tms. tai jollakin muulla mikä vaivaa. Liikunta helpottaa oireita.\nKivun lähteenä voi olla useita eri asioita ja niiden selvittäminen on haastavaa. Kipu voi johtua esimerkiksi rintarangan välilevytyrästä, tai lihasspasmista joka heijastaa kylkikaareen.Se voi myös johtua esim. keuhkopussin kiinnikkeistä, tai sisäelimissä (sappi+haimatiehyet) olevista sairauksista. Vatsan ultraääni on huono tutkimus tällaisten kipujen selvittämiseen ja tulos on aina tekijäriippuvainen. Ilmeisesti sinulta on tarkistettu laajat sisäelinlaboratorikokeet, jotka viittavaat siihen että niissä ei ole ongelmia.\nYksi vaihtoehto olisi tehdä ylävatsan varjoainetehosteinen tietokonekuvaus, jossa näkyvät hyvin sisäelinten rakenne. Myös koko vatsan alueen enterografinen varjoaine magneettikuvaus on erinomaisen hyvä tutkimus. Molemmilla voidaan myös tarkastella rintarangan välilevytyriäkin.\nKysymysnumero: 1116 Aihe: Muu aihe\nOlen 25-vuotias nainen. En oikein tiedä mistä hakea apua ongelmaani, joten toivon, että voit auttaa.\nOlen koko elämäni kärsinyt huonosta itsetunnosta ja hermostuneisuudesta, ja pelkään usein uusia tilanteita. En ole koskaan hakenut apua tähän, osittain siksi että en ole pitänyt asiaa kovin vakavana, ja osittain siksi että avun hakeminen tuntuu pelottavalta.\nViime aikoina tämä asia on kuitenkin alkanut vaivaamaan minua, koska pelkoni takia vältän lääkärin luona käyntiä niin pitkälle kuin mahdollista. Tämän takia monet perusasiat (terveystarkastukset, rokotukset jne) ovat jääneet hoitamatta, enkä myöskään uskalla hakea apua esimerkiksi selkä- tai sydänvaivoihin jotka vaivaavat minua.\nTilanne on jatkunut jo monta vuotta, mutta yritän aina uskotella itselleni, ettei minussa ole mitään vikaa, jottei minun tarvitsisi käydä lääkärin luona. Nyt olen kuitenkin niin huolissani tilastani, että haluisin hakea apua. Tuntuu kuitenkin ylivoimaisen vaikealta ottaa yhteyttä esimerkiksi terveyskeskukseen. Pelkkä ajastuskin siitä, että minun pitäisi ruveta selittämään tilannettani saa oloni ahdistuneeksi. Lisäksi pelkään, että tilannettani vähätellään, että minua pidetään luulosairaana, kun huolenaiheita on ehtinyt vuosien varrella kertyä aika monta, tai että minua moititaan siitä etten ole hoitanut asiota aikaisemmin. Ahdistusta lisää sekin, etten tiedä mihin minun oikein pitäisi kääntyä.\nToivoisin jotain neuvoa siihen, miten pääsen tästä tilanteesta eteenpäin ja saisin apua terveyteeni ja pelkooni liittyvissä asioissa.\nOnpa hyvä, että lähetit kysymyksesi tästä tärkeästä aiheesta. Heti alkuun haluan sanoa, että et ole suinkaan yksin ongelmasi kanssa. Ongelmaasi on olemassa apua ja voin jopa luvata, että tulet pääsemään siitä eroon, kunhan vain keksitään keino madaltaa kynnystä.\nVedän vähän yhteen sitä, mitä kerroit ongelmasi luonteesta ja laajuudesta. Mainitsit huonon itsetunnon, hermostuneisuuden sekä uusien tilanteiden pelon. Erityisen pelottavina tai hermostuttavina koet tilanteet, jotka koskevat omaa terveyttäsi ja omaa kehoasi. Ehkä ajatus siitä, että joku tuntematon tutkii kehoasi, on muotoutunut pelon keskeisimmäksi kuvaksi.\nMainitsit myös selkä- ja sydänvaivat. Kuten tiedät, ne ovat molemmat sellaisia asioita, jotka on hyvä tutkituttaa. Tekstistäsi ei ihan käy ilmi, mikä on ollut ratkaiseva tekijä, joka on estänyt tutkimuksiin menemisen. Onko se pelko jonkin sairauden löytymisestä, se, että joku sinulle tuntematon henkilö tutkii kehoasi vai joku muu syy. Tässä on sinulle pohdittavaa.\nHermostuneisuus ja pelot viittaavat yleiseen ahdistuneisuustaipumukseen ja on mahdollista, että sydänvaivat ainakin osittain selittyvät sillä. Ahdistuneilla ihmisillä on usein tapana epäillä sydänvaivoja ja muita sairauksia, koska ahdistuneisuuden yksi ilmenemismuoto on sydämentykytykset.\nEhdotan sinulle suoran terveyskeskuslääkäriin yhteydenoton sijaan toisenlaista lähestymistapaa. Voisit käydä ensin juttelemassa jonkun ammattilaisen (psykologi, psykoterapeutti, psykiatri) kanssa näistä ahdistuksista ja peloista, ja sitä kautta madaltaa kynnystä mennä tutkituttamaan fyysistä terveyttä. Kun pääset itse jyvälle siitä, miten pelkosi ja ahdistuneisuutesi on muodostunut ja mikä sitä ylläpitää, saat lisättyä omaa hallinnan tunnettasi, mikä puolestaan vähentää pelkoa.\nPsyykkisen terveyden asiantuntijoita löytyy mm. omasta terveyskeskuksestasi ja esimerkiksi Psykoterapeuttirekisteristä: http://www.psyli.fi/etsitko_psykologia\nToki ymmärrän, että tämäkin edellyttää yhteydenottoa johonkin sinulle entuudestaan tuntemattomaan henkilöön. Netin välityksellä kuitenkin pystyt ottamaan yhteyttä, mikä on jo hieno alku!\nMyös nettiterapia-hakusanalla löytyy useampia palveluita, jos se tuntuu sopivalta aloitusmuodolta. Itsekin periaatteessa teen puhelimitse lyhytkestoista terapiaa, vaikka ihan tässä kuussa ei ole mahdollisuutta sitä aloittaa. Halutessasi voit laittaa yhteystietosi osoitteeseen teemu.ollikainen(at)gmail.com niin voidaan pohtia asiaa lisää. Varsinaista hoitotyötä en tee sähköpostilla, koska tietosuoja on siinä niin huono.\nYleisesti ottaen tekstistäsi muotutuu kuva nuoresta aikuisesta, jolla on sekä ahdistus- että masennustyyppisiä ongelmia. Näistä ongelmista kärsivät sadat tuhannet suomalaiset ja niihin on olemassa tehokkaita hoitomenetelmiä. Sinun täytyy vain löytää reitti, jota pitkin pääset eteenpäin. Tsemppiä.\nVastaaja: Teemu Ollikainen, erikoispsykologi PsL, psykoterapeutti (yet)\nKysymysnumero: 1110 Aihe: Muu aihe\nOlen 46-vuotias mies joka loukkasi alaselkänsä elokuun alussa seurauksena lumbaalirangan alueelle (vasemmalle heijastuen) viiltävä kipu. Samalla vasemman käden keskisormi puutui noin 1,5 -tunnin ajaksi.\nNoin 3 -viikkoa edellisestä, istuttuani rauhassa kotisohvalla, tunsin vasemmassa kädessäni kuumotusta, jonka jälkeen havaitsin kyseisen käden puristusvoiman alenneen.\nLääkärin toteamaa ja tutkimukset sekä -löydökset;\n* Edellä mainitun käden puristusvoima 0 kPa, vasemmalla myös proksimaalisemmin lihasvoimien alenemaa, diffuusi ulnaaripainotteinen kosketus- ja terävätunnon alenema.\n* MRI -kaularangan kuvaus; Löydäkset; sentraalinen laakea prolapsi C4-5 -tasolla ja selkeästi oikeanpuoleiseen juuriaukkoon yltävä C6-7 -välin prolapsi\n*Tehty myös pään CT- ja MRI -tutkimukset kuten myös koko rangan + selkäytimen huomioiva MRI -tutkimus. Ei oirekuvaa selittävää! Viitteitä epäiltyihin myeliitti -muutoksiin ei myöskään havaittu!\n* Samoin tehty ENMG -tutkimus. Ei oirekuvaa selittävää!\n* Pääni kääntyy vain noin 20 % suuntaansa sitä mitä pitäisi.\n* Myös vasemman jalkani ulkosyrjällä tunnon alenemaa / tuntopoikkeamaa erityisesti reiden alueella.\nNyt 16.12 oireet sekä löydökset samat kuin edellä + oikean käden puristusvoiman alenema.\nKovia kipuja ei oirekuvaani ole liittynyt, mutta lieviä "säteilyoireita" molempiin yläraajoihin ja vasempaan jalkaan on kyllä esiintynyt.\nMistä mahtaisi kerrotun perusteella kohdallani olla kysymys?\nMinulta on myös kahdesti yritetty ottaa likvor -näytettä 3:n eri neurologin voimin siinä kuitenkaan onnistumatta (pistoksia selkääni tehty eripituisilla neuloilla 8-9 kappaletta). Kysyttäessä toimenpidettä suorittaneet lääkärit eivät ole tienneet miksi näytettä ei saatu!\nVoiko Likvor -näytteen saannin vaikeudella olla jokin syy-yhteys mm. yläraajojeni puristusvoiman katoamiseen?\nEn käytä mitään vakituista lääkitystä.\nLannerangan vammaan ei sinänsä liity yläraajaoireita mutta siihen voi joskus liittyä samanaikainen kaularankavamma ja välilevyn esiintyöntymä eli prolapsi. Prolapsi voi syntyä hyvin vähäisestä syystä, jopa päätä kääntäessä tai ylösnoustessa. Sentraalisessa prolapsissa yläraajaoire voi joskus vaihtaa puoltakin mutta kovin tavallista se ei ole. Oire riippuu siitä, mitä hermojuurta esiintyöntynyt välilevy painaa, mikä näkyy kyseisellä puolella ahtautuneena hermojuurikanavana kuvantamistutkimuksissa ENMG on yleensä poikkeava aikaisintaan kahden viikon kuluttua vammasta, jota ennen normaalikaan ENMG ei poissulje hermojuurivauriota tai hartiahermopunoksen vauriota. Viimeksi mainittu voi syntyä yläraajan revähdysvamman tai toisaalta tulehduksen aiheuttamana, jolloin puhutaan pleksusneuriitista eli hermopunoksen tulehduksesta. Se on yleensä hyvin kivulias etenkin alkuvaiheessa joten oireesi eivät näyttäisi sopivan tulehdukseen. Kliinisen neurologisen tutkimuksen tulokset ovat oleellisia diagnoosin kannalta: tuntopuutoksen tai tunnon aleneman tarkka alue iholla, mahdolliset muutokset lihasvoimassa tai jännevenytysheijasteissa eli reflekseissä sekä mahdolliset lihasatrofiat eli lihasmassan väheneminen. Ainoa poikkeavuus magneettitutkimuksessa on siis ollut kyseinen prolapsi. Näkemättä kuvia ei voi päätellä onko se oireiden syy vai ei. Vaikeimmissa tapauksissa kaularangan diskusprolapsi voi vaikuttaa myös alaraajoihin selkäytimen puristustilan kautta, mutta sellainen olisi varmasti näkynyt magneettitutkimuksessa. Oireiden ja kuvantamislöydöksen sekä ENMG:n välillä on ilmeisesti katsottu olevan epäsuhtaa, jolloin selkäydinnesteen eli likvorin tutkimuksesta olisi saattanut olla apua. Se ettei likvoria saada näytteeksi, voi johtua anatomisista seikoista lanneselässä, joskus myös alipaineesta likvortilassa esimerkiksi vamman aiheuttaman likvorvuodon johdosta, muutoin tämän ilmiön taustalla ei ole syytä epäillä mitään sairautta. Mikäli oireisto jatkuu, eikä sen katsota selittyvän kaularangan diskusprolapsilla, tulee selkäydinnesteen tutkimus uudelleen harkittavaksi tulehduksellisten tilojen selvittämiseksi. Toimenpide on joskus harvoin vaikea suorittaa, jolloin anestesialääkärin apua saatetaan tarvita. Mikäli ENMG tehtiin vain pari viikkoa oireiden alusta, se kannattanee oireiden jatkuessa uusia.\nKysymysnumero: 1114 Aihe: Muu aihe\nOlen 63 v mies, minulta on v.1966 leikattu aivolisäkkeen etulohkon kasvannainen. Oireena silloin olivat nökökyvyn huononeminen ja päänsärky. Leikkauksen jälkeen näkökyky palautui ja päänsärky jäi sille tielleen. Leikattiin Töölön sairaalassa. Lääkitykseen minulle jäi sen jälkeen sustanon piikitys kerran kuukaudessa.\nOlen suorittanut työelämäni vuorotyössä työnjohtajan paperitehtaalla ja olen nyt eläkkeellä, olen naimisissa, mutta minulla ei ole perillisiä. Perillisten puuttuminen johtuu käsittääkseni siitä että kivekseni eivät ole laskeutuneet (tai puuttuu ).\nTämä ei kuitenkaan ole ollut mielestäni (ei myöskään vaimon)normaalin aviosuhteen ylläpitämisessä. Muutenkin terveyteni on ollut mielestäni hyvä, syön kyllä verenpainelääkitystä ja olen reilusti ylipainoinen (olen ollut aina), mutta tämä ei haittaa muuten olemista.\nNyt huoleni on että tätä Sustanonia ei ole saatavissa apteekista kuin korkeintaan huhtikuussa 2012. Mitä pitäisi tehdä,jättääkö lääkitys pois kokonaan, vai onko korvaavaa lääkettä saatavilla\nMinulle on aikanaan 1980 luvulla tehty Kyssissä kontrollitutkimus, jolloin pää kuvattiin lohkottain ja siellä oli myös aivolisäke paikallaan, verikokeitten peruteella ilmeni testosteronin liian alhainen taso, jonka jälkeen tämä kuukausittainen pistos on ollut voimassa.\nPitäisikö minun siirtyä nebido lääkitykseen.\nNäiden tietojen valossa uusiin neurologisiin tutkimuksiin ei ensinnäkään näyttäisi olevan aihetta. Testosteronivalmisteen valintaan ja hoidon aiheeseen ja vasta-aiheisiin on kertomasi perusteella vaikeaa ottaa kantaa, joten suosittelen käyntiä urologin vastaanotolla. Olet käyttänyt vuosikymmeniä testosteronia joten sen lopettaminen nyt varmaankin heikentäisi elämänlaatua. Nebido on varsin lähellä Sustanonia vaikutusmekanismiltaan. Sen sanotaan antavan vielä tasaisemman testosteronivaikutuksen kuin Sustanon. Testosteronivalmisteiden käyttö ja valmisteiden erot eivät kuitenkaan kuulu omaan osaamisalueeseeni, mutta asia varmasti selviää urologin vastaanotolla.\nKysymysnumero: 1112 Aihe: Muu aihe\nReilu viikko sitten Thaimaassa harvarakenteiseen bungalowiin, jossa majoituin, oli päässyt apina niin, että paikalle tultuani havaitsin tavaroitani levitellyn, laukkuni revityn tai purrun osittain rikki, ja siellä olleen pähkinäpussin rikotun ja syödyn. En pääse irti ajatuksesta siitä, että kyseinen apina on voinut olla rabies-tartunnan saanut, ja sen tehdessä tuhojaan sylkeä on levinnyt laukkuun ja tavaroihini, joita sitten käsittelin kädellä, josta oli mm. kynsinauha rikki tai joihin osuin jalalla, jossa oli rikkoontunut rakko. Onko rabieksen täysin mahdotonta tarttua tällä tavalla ja olen vain luulosairas, vai pitäisikö olla huolissaan?\nHei ja kiitokset mielenkiintoisesta kysymyksestä!\nRabies on vaarallinen tauti ja se leviää mikäli oudosti käyttäytyvä nisäkäs puraisee, näykkäisee tai nuolaisee rikkinäistä ihoa. Taudin kuva alkaa tästä noin 20-90 vrk sisällä aiheuttaen aina enkelofalopatian, eli virusaivotulehduksen. Tälläinen tila johtaa aina kuolemaan.\nArvioisin kertomasi perusteella tartunnan vaaran olevan varsin pieni mutta mahdollinen. Jotta yllä mainittua tilannetta ei pääse syntymään, hakeudu piakkoin asianmukaiseen hoitoon lääkärin vastaanotolle; rokote ja immunoglobuliini hoitoihin.\nKysymysnumero: 1113 Aihe: Muu aihe\nOlen perusterve 23-vuotias naisen alku ja olemme avopuolisoni kanssa yrittäneet lasta vuoden verran. Ovulaatiotestiliuskoja olen tehnyt muutaman kuukauden ja olemme kyllä olleet yhdynnässä ovulaatiopäivinä mutta tuloksetta. Gynegologilla olen käynyt suositusten välein papakokeessa ja perustarkastuksessa ja missään ei ole ollut häikkää. Intiimialueen hiivatulehduksista kärsin aika useasti n.2-3 kuukauden välein johon otan aina lääkärin määräämän Fluconazol Orion 150mg kapselin. Vaikuttaako tulehdukset raskaaksi tulemiseen? Jos, niin miten saisin ne loppumaan? Raskaustestin olen tehnyt varalta melkein aina ennen lääkkeen ottoa sillä pakkauksessa lukee ei suositella raskaana oleville. Olen miettinyt kaikkea mahd. mikä saattaisi vähentää mahdollisuutta tulla raskaaksi myös sitä että vaikuttaako virtsalla käyminen yhdynnän jälkeen mihinkään sellaiseen? Tiedän että liika ajatteleminen/stressaaminen ei auta raskaaksi tulemisessa, päinvastoin joten olenkin yrittänyt lopettaa liiallisen ajattelemisen. Milloinhan voisi mennä jo jonkinlaisiin tutkimuksiin? Raskaaksi tuleminen kyllä on yksilöllistä, siskollanikin meni 2 vuotta. Olisin kiitollinen kun saisin vastaukset näihin kysymyksiin ja vinkkejä raskaaksi tulemiseen otan avosylin vastaan!\nYstävällisin terveisin Onerva\nHiivatulehdus ei vaikuta raskaaksi tulemisen todennäköisyyteen. Hiivatulehduksen toistuessa kannattaa kiinnittää huomiota moniin nykynaisten käytäntöihin, jotka lisäävät tulehduksen riskiä. Näitä ovat mm. string-housujen käyttö, jatkuva pikkuhousunsuojien (etenkin hajustettujen) käyttö, alapesu saippualla, keinokuituisten alusalujen käyttö ja karvojen jatkuva poistaminen.\nJos raskaus ei ala vuoden normaalin yrittämisen (= säännölliset yhdynnät) jälkeen, voi terveyskeskus- tai työterveyslääkärisi kirjoittaa lähetteen sairaalan hormoni / perhesuunnittelupoliklinikalle. Lähetteen kirjoittaminen vaati molempien ( sekä miehen että naisen) halun ja valmiuden tutkimuksiin. Monilla paikkakunnilla on lisäksi ikärajoja hoitoon / tutkimukseen pääsemisessä julkisella sektorilla.\nVirtsaaminen yhdynnän jälkeen ei vaikuta raskaaksi tulemisen todennäköisyyteen.\nSuositan lämpimästi jatkotutkimuksiin hakeutumista, jos asia vaivaa. Monesti pelkästään tutkimuksiin lähteminen "auttaa"!\nKysymysnumero: 1094 Aihe: Muu aihe\nMinulle on ilmestynyt outo tuntohäiriö (kestänyt noin viikon): monta kertaa päivässä tuntuu kuin joku kaataisi lämmintä vettä jalalleni (useimmiten oikean kantapään sivu, mutta esim. eilen vasen polvi.), tai kuin jonkinlaista lämmitintä painettaisi jalkaa vasten. Tuntemus kestää vain muutaman sekunnin. Mistä tällainen voisi johtua (ms?), ja missä vaiheessa kannattaisi hakeutua tutkimuksiin? Tunne ei ole sinänsä paha tai häiritsevä, mystinen vain.\n(Taustaa: nainen, kolmekymppinen. Syön naistentautiin hormoneja (muutaman viime kuukauden Visanne, aikaisemmin Cerazette). Viime vuosina raajat ovat puutuneet (ja pohkeet krampanneet) herkästi... hormonit/verenkiertohäiriö? Lihakset usein kireinä. Pitkäkestoista stressiä, unihäiriöitä, elohiirtä. Olen tehnyt nyt kuukauden sisään useita pitkiä lentomatkoja (6-12 tuntia kerrallaan), nämä lämpötuntemukset alkoivat matkan jälkeen. Pääni on kuvattu parikymppisenä migreenin vuoksi, silloin ei löytynyt mitään poikkeavaa.)\nKohtaukselliset tuntohäiriöt ilman muita oireita ovat yleensä hyvänlaatuisia eivätkä ne viittaa esimerkiksi aivoverenkiertohäiriöön. Arvioon vaikuttaa myös se missä tilanteessa oire ilmenee, onko se yhteydessä rasitukseen tai toisaalta istumiseen, jolloin taustalla voisi olla pinnetila. Eräässä hyvänlaatuisessa perinnöllisessä sairaudessa eli haurashermo-oireyhtymässä ääreishermojen kyky sietää puristusta on tavanomaista heikompi jolloin hermorungon puristuksesta aiheutuu esimerkiksi tuntohäiriöitä tai halvausoireita tavanomaista helpommin, esimerkiksi kyykkyasennon seurauksena. Neurologin suorittama kliininen tutkimus lienee paikallaan, ja mikäli siinä ei todeta poikkeavaa, ei todennäköisesti tutkimuksiakaan tarvita. Mikäli hetkelliseen tuntohäiriöön liittyisi motoriikan häiriö, kävelyn tai tasapainon tai esimerkiksi virtsarakon toimnnan häiriö, olisivat selkäydinkanavan tutkimukset tarpeen.\nKysymysnumero: 1099 Aihe: Muu aihe\nTehty vuosi sitten pitkä paksusuolen tähystys. Löytö, alkupää tulehtunut, valkoista höytyväpeitettä hieman veristä ulostenokareissa, aiemmin ei ole ollut, valkoinen peite ei ole hävinnyt tässä välissä, vaikka uloste ollut tavallisen jäykkää, nyt ärtynyt uudestaan, taas valkoista peitettä nokareissa, limaista ripulia, ollut kaksi viikkoa. Taas tulehtunut paksusuolen alkupää. Olen epätoivoinen, joutuu käymään välillä 6-8 krt päivässä vessassa. Töiden tekeminen vaikeutuu kun joutuu hakemaan vessaa. Mitä on tuo valkoinen peite, mikä minua ihmetyttää, mistä se on voinut tulla, mikä tämän aiheuttaa? Joku nainen oli aiemmin kysynyt tätä samaa toisella keskustelupalstalla saamatta vastausta, luulisi tämän olevan tunnettu, yleislääkäri ei tiennyt.\nYstävällisesti, 40v mies\nSinulla on mitä ilmeisimmin peräsuolen autoimmuunisyntyinen tulehdus (eräs haavaisen paksunsuolen tulehduksen muoto). Tällöin suolen osan toiminta on häiriintynyt ja sen limakalvo erittää ulosteeseen limaa, sekä kuolleita soluja. Ulosteeseen erittyy erittäin runsaasti limaa ja ne saattavat haista pahalle.\nPaksussa suolessa tapahtuu mm. nesteen imeytyminen elimistöön takaisin. Häiriötilassa se on heikentynyt, siksi uloste ei ole kiinteää vaan vetistä. Suolessa on myös lukematon määrä suolistobakteereja, ulosteen massasta niitä on n 75% ja loput ravintoa jota elimistö ei enää kykene käyttämään. Myös tämä koostumus on poikkeava tulehduksellisissa suolistosairauksissa.\nKertomasi mukaan sairautesi on aktivoitunut uudelleen. Kuitenkin on olemassa useitakin erilaisia suppo-, vaahto- ja suun kautta otettavia lääkkeitä joko sen pahenemisvaiheeseen käytettävinä ta n.s ylläpito(esto)hoitoina.\nOta yhteyttä sisätautien erikoislääkäriin jolla on gastroenterologian (suolisairaudet) suppea alan erikoislääkärikoulutus. Hän osaa parahiten auttaa Sinua kiusallisessa vaivassasi.\nKysymysnumero: 1071 Aihe: Muu aihe\nOlen 30 v. Kysyn onko Cicatridina emätinpuikkoja turvallista käyttää, jos toivoo tulevansa raskaaksi? Mietin asiaa lähinnä siittiöiden kannalta, että vaikuttaako Cicatridinassa olevat aineet esim. parabeenit, jotenkin haitallisesti siittiöihin, jos siis on yhdynnässä, ja siittiöt joutuvat emättimessä tekemiseen cicatridina valmisteen kanssa.\nCicatridina-emätinpuikot ovat ymmärtääkseni emättimen kuivuusoireisiin tarkoitettu valmiste, eikä sitä löydy Pharmaca Fennicasta (lääkäreitten lääkekirja). Sitä markkinoivan firman sivuilta selvisi, että tuote on rekisteröity "Terveydenhuollon laitteet ja tarvikkeet, luokka II b", ei siis lääkkeisiin.\nLääkärinä en tunne tätä valmistetta, mutta käsitykseni mukaan tuohon tuoteryhmään rekisteröitynä valmisteena tuotetta ei ole välttämättä testattu samanlailla kuin lääkkeitä.\nGynekologina en ole ennen tätä kysymystä törmännyt tuotteeseen, joten en pysty ottamaan tarkempaa kantaa kysymykseesi. Toki firman sivuilta voi lukea: "Ei raportoituja haittavaikutuksia tai interaktioita."\nKysymysnumero: 1066 Aihe: Muu aihe\nMyöhäisvaiheen borrelioosin hoidon pituus\nMinulla (nainen 60v) todettiin vasta-ainekokeiden perusteella borrelioosi, jonka sain punkin puremasta Virossa kesäkuun 2011 viimeisellä viikolla.\nEnnen kuin borrelioosi diagnosoitiin ja sain siihen kuuluvan lääkityksen, minulla oli lieviä oireita (lihaskivut, päänsärky) 2 viikkoa ja todella kovia oireita toiset kaksi viikkoa (voimakas sykkiminen päässä, siirtyvät kivut eri puolilla kehoa yms.) Alussa tauti diagnosoitiin virheellisesti vyöruusuksi vaikka kerroin lääkärille punkista iholla ja en saanut oikeaa hoitoa kuin vasta neljän viikon päästä iho-oireiden alkamisesta (punainen rengas iholla).\nMinulla on aloitettu 19.8 suonensisäinen keftriaksoni -hoito, jonka pituudeksi on määrätty kaksi viikkoa. Tämän jälkeen hoitoa ei ole suunniteltu jatkettavan tabletteina tai muutenkaan. Olen hoidettava länsi-pohjan keskussairaalassa, jossa borrelioosi tapauksia ja käytännön kokemusta on hyvin vähän johtuen taudin vielä vähäisestä levinnäisyydestä pohjoisessa Suomessa.\nTutkimuksissa esiintyy eriäviä mielipiteitä hoidon pituudesta. Mikä on teidän mielipiteenne, onko hoitoa syytä jatkaa tämän kahden viikon keftriaksoni -hoidon jälkeen ja millä tavalla?\nMinulla ei ole muita lääkitystä ja olen ennen tätä ollut hyvässä kunnossa sekä perusterve. Lääkitys alkoi tehoamaan välittömästi sen aloittamisen jälkeen ja tällä hetkellä kun lääkitystä on jatkunut 9 vuorokautta, oloni on kohtuullisen hyvä. Jäljellä on väsymyksen tuntua sekä lievää selkäkipua. Lääkekuuri on suunniteltu loppuvaksi perjantaina 2.9.\nKysymyksestä ei ilmene oliko selkäydinnesteessä tulehdussoluja mutta kuvatut hermostoperäiset oireet ovat tyypillisiä neuroborrelioosille. Antibioottihoidon ja seurannan suhteen suositellaan konsultoitavaksi borrelioosin hoitoon perehtynyttä infektiolääkäriä. Hoitoon käytetään keftriaksionia, amoksisilliinia ja doksisykliiniä ja hoidon pituus on yleensä 3 viikkoa, ja myös yhdistelmähoitoja käytetään. Koska sairaus saattaa aktivoitua uudelleen, voi antibioottihoidon uusiminen tulla kyseeseen.\nKysymysnumero: 1058 Aihe: Muu aihe\nHei!Olen 26-vuotias mies ja kärsin erektiohäiriöstä. Söin hiustenlähtöön finasteridia (Gefina 1/4 tabl./vrk) vuoden ajan. Huomasin erektio-ongelman jo lääkettä syödessäni, mutta oletin, että ongelma häviää kunhan lopetan finasteridin syönnin. Nyt olen ollut vuoden syömättä finasteridiä, mutta ongelma jatkuu. Eli seksuaalinen haluni ja kykyni on laskenut todella paljon. Saan kyllä erektion, mutta en helposti ja todella heikon, ts. penikseni ei yllä "täyteen mittaan". Muuten olen perusterve ja hyväkuntoinen, enkä käytä mitään lääkkeitä.Onkohan mitään mahdollisuutta, että vaiva menisi itsestään ohi, vai tarvitsenko siihen jonkun (pysyvän) lääkityksen? Kiitos!\nFinansteridi on tyypin II-5-alfa-reduktaasin estäjä, toisin sanoaen se estää kivesten tuottaman testosteronin muuttumista dihydrotestosteroniksi joka on vaikuttava aine, ts mieshormoni.\nPeriaatteessa se voi vaikuttaa erektioon tätä kautta, joskin annostelu jota käytetään miesten hiustenlähtöön on paljon pienempi (yleensä 1 mg/vrk ) kuin hyvänlaatuisen eturauhasen liikakasvun hoitoon (5 mg/vrk).\nIhan varmuudella, jos olet ollut käyttämättä lääkettä vuoden, on se poistunut elimistöstäsi. Periaatteessa voisi mitata testosteronipitoisuutesi ja sitä kautta tarkastella asiaa. On joitakin sairauksia, jolloin ne ovat matalat.Joskin hyvin harvinaisia sinun ikäiselläsi. Luonnostaan miehellä laskee testosteronipitoisuudet iän myötä (puhutaan miesten vaihdevuosista).\nToinen vaihtoehto on kokeilla sildenafiilia 50-100 mg n puolituntia ennen yhdyntää. Lääke on erinomainen kuvaamassasi oireessa.\nKysymysnumero: 1043 Aihe: Muu aihe\nOlen 27-vuotias perusterve nainen.\nMinulla on ollut aurallista migreeniä jo noin 20 vuoden ajan, lääkityksenä Imigran ja Panadol, raskauden aikaisiin koviin päänsärkykohtauksiin joihin ei liittynyt auraa, sain Panacodia poretabletteina. Välillä kohtauksia on tiheämmin, raskauden aikana useita, muuten harvemmin.\nNäköni on vasemmassa silmässä -2.50 ja oikeassa -0.50, minulla on lasit sekä piilolinssit, en tosin ole kumpiakaan aikoihin käyttänyt muuta kuin autoa ajaessa tms.\nMinulla näkyy silmissä jatkuvasti häiriöitä, kuin langanpätkiä tai viruksia mikroskoopissa. "Näyt" seuraavat katsettani, eli kun katson ylös, liikkuvat "langat" ylös jne. Näitä häiriöitä on jatkuvasti, välillä en niitä edes huomaa, olen niihin jo niin tottunut, niihin ei liity muita oireita. Niitä on ollut jo vuosien ajan.\nMistähän voisi olla kyse?\nnäitä silmäoireita on todennäköisimmin ns. floaters (tai ranskaksi mouches volantes). Silmässä on lasiainen, joka on geelimainen rakenne. Sihen voi kehittyä koventumisia, jotka sitten voi aiheuttaa pieniä mustia pätkiä, ikään kuin olisi itiköitä tai langanpätkiä silmän edessä. Ne tyypillisesti liikkuvat katseen mukaan.\nNe ovat yleensä vaaratomia ja voi olla degeneratiivisia, eli ne tulee ikääntymisen yhteydessä - vaikka olet vasta alle 30.\nJos haluat varmistusta, käy silmälääkärissä, joka voi varmuuden vuoksi tutkia muut silmään liittyvät asiat.\nMutta kuulostaa erittäin tyypilliseltä.\nVastaaja: Gabriele Sved, neurologian erikoislääkäri\nKysymysnumero: 1038 Aihe: Muu aihe\nHaluaisin tietää onko miehille mitään lääketieteellistä apua miltei täydelliseen sukupuoliseen haluttomuuteen. Aiemmin suhde ollut erittäin hyvä ja aktiivinen mutta viimeisen puolentoista vuoden aikana on tapahtunut miltei täydellinen libidon katoaminen joka vaikuttaa pahasti 28 vuotta kestäneeseen onnelliseen avioliittoomme. Mieheni on 56 ja erittäin stressaavassa työssä josta ei voi ottaa vapaa aikaa seuraavaan neljään vuoteen.\nMikäli hormoni korvaus hoitoa on myös miehille tähän vaivaan vastaus olisi tosi tervetullut.\nOrgasmin saaminen on työn takana ja siksi mieheni välttelee yhdyntää ollenkaan ja joka tietysti on vaikuttanut hyvin negatiivisesti aiemmin onnelliseen ja toimivaan liittoomme. Mieheni ymmärtää tilanteen ja olisi halukas kuulemaan avusta jos sitä on.\nKiitos kysymyksestä. Sain sen siirtona, joten siksi vastaan nyt kovin myöhässä.\nMiehille on lääketieteellistä apua sekä haluttomuuteen että kyvyttömyyteen. Ensin täytyy kuitenkin tutkia, mistä on lääketieteellisesti kyse.\nPsykosomaattinen syy (stressaava työ yms.) on vasta, jos lääketieteelliset syyt sulkeutuvat tutkimuksissa pois.\nTutkimuksiin voi hakeutua joko työterveyslääkärin tai terveyskeskuslääkärin kautta. Neurologiset sairaudet ja diabetes voivat piilevänä vaikuttaa merkittävästi sukupuoliseen toimintaan.\nTerveyskeskus.fi -palvelun tuottaa Medixine Oy\nOta yhteyttä mediamyyntiimme\nPuhelin: 09-452 0020\nTietoa palvelusta | Palaute